
UNIUNEA EUROPEANA ŞI UN TRIPTIC PROBLEMATIC:

TRATAT FISCAL - ŞOMAJ - INTOLERANŢĂ
Consiliul European de Primavară

Consiliul European de Primăvară, desfăşurat la Bruxelles, a avut, în principal, pe agendă, semnarea Pactului fiscal de consolidare a disciplinei bugetare, viitoarea extindere a Uniunii Europene, aderarea României şi Bulgariei la Spaţiul Schengen. 

Înaintea summit-ului, miniştrii de finanţe ai zonei euro au analizat în ce măsură a reuşit Grecia să implementeze primele măsuri de reformă cerute în cadrul celui de-al doilea plan de ajutorare financiară. 

Reducerea evaziunii fiscale, taxe colectate mai eficient, mai puţine taxe pe piaţa muncii dar şi o lărgire a bazei generale de impozitare, sunt alte obiective stabilite în cadrul acestui Consiliu European de Primăvară. Până în iunie, Comisia Europeană va gândi măsurile concrete în acest sens. 

Situaţiile din Siria şi Belarus au fost dezbătute în cadrul summitului. Uniunea Europeană a decis să crească presiunea şi să impună Siriei noi restricţii. Totodată, lista diplomaţilor bieloruşi, care au interdicţie să călătorească în Uniune şi ale căror bunuri sunt blocate, a fost lărgită. 

Pactul fiscal

Semnarea Tratatului de stabilitate, coordonare şi guvernanţă, a fost punctul culminat al Consiliului European de Primăvară desfăşurat la Bruxelles. Tratatul, semnat de 25 state membre ale UE ca răspuns la criza datoriilor ce a dus la un uriaş angajament financiar pentru salvarea economiei Greciei, presupune o disciplină bugetară comună, introduce controale mai aspre asupra bugetului fiecărei ţări şi prevede sancţiuni pentru cei care încalcă regulile, fapt fără precedent în Uniunea Europeană. Noua “regulă de aur” privind cheltuielile are rolul de a preveni îndatorarea unui stat din zona euro, în viitor.

 
Concret, statele semnatare se angajează să ţină deficitele şi cheltuielile sub control, conform unor ţinte prestabilite, pentru fiecare ciclu economic, să pună în aplicare mecanisme de corecţie în situaţia în care nu se încadreză în ţinte şi, pe de altă parte, să se supună sancţiunilor Curţii Europene de Justiţie în condiţiile unor grave încălcări ale respectivelor limite. 

“Tratatul a fost gândit şi redactat cu mare atenţie, pentru că mizele sunt uriaşe. A fost elaborat rapid, pentru că era nevoie de un răspuns ferm, dat crizei. Efectele vor fi profunde şi de durată”
 a declarat Herman Van Rompuy, preşedintele proaspăt reales al Consiliului Uniunii Europene, imediat după semnarea pactului. 

Tratatul ar urma să intre în vigoare la 1 ianuarie 2013, dacă până atunci va fi fost ratificat de 12 din cele 17 state ale zonei euro. Marea Britanie şi Cehia nu au semnat tratatul. Irlanda va organiza, în acest sens, un referendum pe 31 mai. 
În Irlanda s-a discutat intens despre un fapt care a atras atenţia şi, prin repetitivitate, a creat suspiciuni. În cazul recent este vorba despre informaţii sensibile privind economia irlandeză care au circulat în Parlamentul german înainte de a fi fost făcute publice în Irlanda. Documentul Comisiei Europene avertizează că o încetinire a economiei globale în 2012 ar putea duce la noi “înăspriri fiscale” în Irlanda şi apreciază că revenirea financiară prevăzută pentru anul viitor “se evaporă”. În document se menţionează că va fi solicitat “un program revizuit de vânzare a activelor, după ce primul plan al guvernului nu a fost luat în considerare pentru că nu era “suficient de ambiţios”” 
Este a doua oară când un raport al Comisiei Europene despre economia irlandeză a fost dezvăluit Bundestagului, ridicând temeri că suveranitatea economică a Irlandei a dispărut complet după planul de salvare de 85 de miliarde de euro din partea UE/BCE/FMI, din 2010. În luna noiembrie 2011, date esenţiale despre bugetului naţional al Irlandei erau cunoscute de oficialii germani înainte ca un anunţ oficial să fie făcut de guvernul irlandez. Acum “scurgerea de informaţii“ a apărut într-un moment ciudat, la o zi după decizia de a susţine un referendum privitor la Tratatul European de Stabilitate”.
 
Preşedintele Comisiei Europene, Jose Manuel Barroso, a declarat că Acordul reprezintă o declaraţie fermă în sprijinul monedei euro: “În ochii lumii, miza este chiar credibilitatea zonei euro şi a Europei, ca întreg. Semnarea tratatului, nu doar de către statele membre ale zonei euro, ci şi de 25 dintre cele 27 de state membre este, de asemenea, o declaraţie politică foarte relevantă privind moneda euro, în calitate de monedă a Uniunii noastre.”

Anterior semnarii Tratatului, premierul Poloniei, Donald Tusk declarase:

“Nu vom schimba declaraţia de intrare în pact, dar semnătura va depinde dacă vom fi convinşi 100% de fiecare cuvânt cuprins în versiunea finală a tratatului” întrucât. "Sensibilizaţi de problema ACTA, vom sufla şi în iaurt, ceea ce înseamnă că vom reanaliza fiecare cuvânt cuprins în acest ducument final. Dacă voi primi până vineri acceptul miniştrilor, care mă vor autoriza să-l semnez, atunci voi pune această semnătură. Dacă nu, va trebui să mai aşteptăm”
. 
Tot anterior semnării, Donald Tusk precizase că textul versiunii finale a pactului “a sosit destul de târziu”. “Textul este cunoscut, dar fiecare redactare mai cuprinde unele amendamente” a menţionat acesta. Însă, dincolo de orice declaraţie şi de precizatele precauţii, Polonia a semnat Tratatul - în istorie, doar rezultatul contează. 

Ulterior Consiliului European de primăvară, la Bruxelles s-a desfăşurat reuniunea Consiliului Afaceri Generale al Uniunii Europene. Cu această ocazie, a fost organizată o dezbatere cu caracter orientativ referitoare la viitorul cadru financiar multianual al Uniunii în perioada 2014-2020. 
Pe agenda reuniunii au figurat şi discuţii legate de implementarea deciziilor Consiliul European. de către statele membre ale UE. 

“Bulgaria şi România nu au făcut suficiente progrese pentru a primi sprijinul Olandei pentru Schengen”
 - decizia se amână

"Bulgaria şi România nu au făcut suficiente progrese pentru a primi sprijinul Olandei pentru Schengen” a declarat premierul olandez, Mark Rutte, la Bruxelles, după o discuţie pe această temă cu preşedintele Parlamentului European, Martin Schulz.

Martin Schulz a exprimat sprijinul categoric al Parlamentului European pentru aderarea celor două state la Spaţiul Schengen şi a subliniat că Bulgaria şi România au îndeplinit toate cerinţele, nefiind necesare impunerea unor condiţii suplimentare. Premierul Olandei a replicat: “Noi nu suntem împotriva aderării Bulgariei şi României la Spaţiul Schengen. Dorim garanţii absolute ale aplicării criteriilor Schengen în aceste două ţări. Avem nevoie de rapoarte pozitive privind progresele Bulgariei şi României în cadrul Mecanismului de Cooperare şi Verificare, care să demonstreze că cele două state fac tot ceea ce este necesar. Până acum, acest lucru nu s-a întâmplat. Au fost remarcate progrese, însă insuficiente”
. 

După discuţiile purtate la Bruxelles şi consultările dintre preşedintele Consiliului European, Herman Van Rompuy, cu şefii de stat şi de guvern din Bulgaria, România şi Olanda, liderii UE au considerat oportun ca  decizia de aderare a Bulgariei şi României la Spaţiul Schengen să se amâne pentru luna septembrie. 

Premierul bulgar, Boiko Borisov, a declarat că aşteaptă ca luna octombrie să fie stabilită drept termen pentru deschiderea frontierelor aeriene şi maritime. Şeful Executivului bulgar a subliniat că ţara sa a îndeplinit criteriile tehnice de aderare la Spaţiul Schengen.

Preşedintele Bulgariei, Rosen Plevneliev, a declarat că Bulgaria va demonstra răbdare şi responsabilitate în cazul aderării la Spaţiul Schengen. “Bulgaria înţelege că presiunile şi opoziţia unui stat faţă de un alt stat european nu sunt o reţetă bună şi nu sunt adecvate situaţiei actuale în care se află Europa”
 a precizat Rosen Plevneliev. “Europa are nevoie acum de solidaritate, de uniune în perioada de criză severă, care pune la îndoială priorităţile europene. De aceea, Bulgaria va fi un membru înţelept, solidar, răbdător, care îşi va urmări interesul până la capăt. Nu putem da ultimatumuri altor state, aceasta este o practică neeuropeană. Nu putem pune piedici Serbiei. Pentru noi este important din punct de vedere strategic ca Serbia să primească statutul şi să fie demarat procesul ei de integrare. Noi o vom sprijini în acest sens” a mai spus preşedintele Bulgariei.

După ce a îndeplinit condiţiile tehnice, România sperase să adere la Spaţiul Schengen anul trecut. Olanda a blocat, însă, aderarea pe motiv că ţara este prea coruptă şi i-ar provoca necazuri la nivel naţional.
Tema aderării României şi Bulgariei la Zona Schengen a suscitat interesul acid al presei britanice: “Disputa este obositoare şi toate părţile sunt sătule de ea. Majoritatea observatorilor se aşteaptă la un acord spre finele acestui an. Văzut din România sau Bulgaria, verdictul este încă pozitiv: o privire spre Moldova, mai săracă, foloseşte pentru a aminti de modul de viaţă din afara UE”
. 
Problema spatiului Schengen pare a-l preocupa, brusc, pe Nicolas Sarkozi care, într-un discurs, a cerut o “convergenţă crescută în privinţa drepturilor străinilor şi a dreptului de azil”
 în Europa.

Nicolas Sarkozy a apreciat că acordurile Schengen ar trebui “revizuite” şi a ameninţat cu “suspendarea participării” Franţei dacă un “guvern politic al Schengen” nu va fi instituit “în următoarele 12 luni”. “Acordurile Schengen nu mai permit să răspundă gravităţii situaţiei. Ele trebuie revizuite. Pentru Schengen trebuie realizată o reformă structurală ca cea pe care o punem în aplicare pentru euro” a afirmat Nicolas Sarkozi, potrivit căruia “nu trebuie să lăsăm gestionarea fluxurilor de emigranţi doar în mâinile tehnocraţilor şi tribunalelor”.“În situaţia noastră economică şi socială, dacă Europa nu controlează intrările pe teritoriul său, ea nu-i va mai putea primi demn pe cei care sosesc, ea nu va mai putea răspunde cererii de integrare a celor îşi găsesc cu greutate locul în societate, ea nu va mai putea să-şi finanţeze protecţia socială” a avertizat Nicolas Sarkozy. “Ar trebui să se poată sancţiona, suspenda sau exclude din Schengen un stat slab, la fel cum poate fi sancţionat un stat din zona euro care nu-şi îndeplineşte obligaţiile” a subliniat, cu tentă electorală, reluând o propunere centrală a programului Uniunii pentru o Mişcare Populară. 

Nicolas Sarkozy a pledat cauza unor “instrumente de gestionare a crizelor care să permită asistarea ţărilor confruntate cu circumstanţe excepţionale şi un front comun în lupta împotriva imigraţiei ilegale”. “Ca în economie, este nevoie de o convergenţă crescută în privinţa drepturilor străinilor şi a dreptului de azil” a subliniat Nicolas Sarkozy, pentru care “există o urgenţă, pentru că nu trebuie să suferim din cauza carenţelor controalelor la frontierele externe ale Europei”. “Dacă voi constata că, în următoarele 12 luni, nu se înregistrează un progres serios în această direcţie, atunci Franţa îşi va suspenda participarea la Schengen până ce negocierile se vor termina” a avertizat el.
Poziţia lui Nicolas Szarkozi a stârnit valuri de comentarii-replică, în presa franceză şi internaţională - opiniile fiind împărţite. 

Nicolas Sarkozy „vrea să termine cu Europa în care se trece ca prin brânză”
 . El pledează „cauza „Buy European Act”, după modelul american, care ar permite întreprinderilor ce produc în Europa să beneficieze de banii publici prin licitaţiile europene”, devenind, astfel „avocatul Europei”. 

„Alegând terenul imigraţiei şi un ton de ucaz, Nicolas Sarkozy trage Europa în jos spre calculele sale electorale.”
.
Atitudinea sa este considerată, de o parte a presei germane, ca fiind expresia unei puternice deplasări către extrema dreapta. „Încă puţin şi va cădea în braţele Marinei Le Pen, din Frontul Naţional”
.
„Un Sarkozy stresat” care încearcă „să mobilizeze alegătorii de extrema dreaptă”, chiar dacă astfel revine asupra sprijinului exprimat anul trecut faţă de propunerea de reformă, pentru a lăsa controalele de frontieră în mâinile executivului de la Bruxelles. Dacă ar fi reales „ar găsi probabil o modalitate de a face cale întoarsă, aşa cum a făcut în 2008, când s-a transformat din eurosceptic în părinte fondator al Europei în decurs de numai o vară”
.
Pe de altă parte, însă, Parlamentul European a adus o importantă corecţie unor atitudini discriminatorii.

Deputaţii europeni le-au cerut statelor membre UE care continuă să restricţioneze accesul cetăţenilor români şi bulgari pe piaţa muncii să-şi revizuiască deciziile cât mai repede. Rezoluţa a fost adoptată prin vot liber. Potrivit acesteia, statele membre ale UE şi Comisia Europeană trebuie să depună eforturi mai susţinute în sensul asigurării drepturilor fundamentale ale cetăţenilor europeni. Acestea includ dreptul de a-şi alege reşedinţa în alt stat membru, dreptul de fi ales si de a vota în alegerile pentru Parlamentul European şi în alegerile locale, tratament egal şi dreptul de a adresa petiţii Parlamentului European.

Rezoluţia subliniază problemele care persistă în domenii precum libera circulaţie a tuturor cetăţenilor Uniunii Europene, recunoaşterea calificărilor profesionale în toate statele membre, accesul liber la informaţie, nediscriminarea, drepturi electorale şi libera circulaţie a documentelor privind statutul civil.
Candidatura Serbiei pentru aderarea la UE, aprobată

Liderii Uniunii Europene au aprobat candidatura Serbiei pentru a deveni stat membru. Decizia survine în urma unui acord între Serbia şi Kosovo cu privire la modul reprezentării Kosovo la întâlnirile regionale. 

Decizia admiterii candidaturii Serbiei a fost anunţată de preşedintele Consiliului European, Herman Van Rompuy: “Este o realizare importantă, un rezultat al eforturilor demonstrate de ambele părţi în dialogul dintre Belgrad şi Priština. Sper că va încuraja Serbia să facă eforturi suplimentare pentru a îndeplini criteriile politice şi economice pentru aderarea la UE. Speranţa mea este că Belgradul va continua să susţină cooperarea regională şi relaţiile bune între vecini în Balcanii de Vest”
. Disputa legată de Kosovo, care şi-a declarat unilateral independenţa de Serbia, în 2008, a reprezentat un obstacol pentru planurile Serbiei de a adera la UE.

La reuniunea UE pe tema admiterii candidaturii Serbiei, desfăşurată anterior Consiliului European de primăvară, România a ridicat obiecţii în ultima clipă. În cele din urmă, statele membre au susţinut candidatura oficială a Serbiei la UE, dar nu înaintea unor discuţii prelungite cu România, care a ameninţat aproape până la sfârşit să blocheze decizia pe motiv că Serbia opresează minoritatea românească din ţară. 

Comisia Europeană a redactat o declaraţie specială în acest sens. “Comisia este de părere că, deşi în Serbia există cadrul legal şi instituţional vizând respectarea şi protejarea minorităţilor, aplicarea trebuie îmbunătăţită. Comisia va continua să urmărească eforturile Serbiei în acest sens”, se arată în declaraţie. 

În culisele politice s-a vehiculat intens că motivul real al opoziţiei României faţă de admiterea candidaturii Serbiei este că a dorit să le demonstreze olandezilor cât de mult este preocupată de Spaţiul Schengen, unde se circulă fără paşaport. Diplomaţi şi oficiali, la curent cu evenimentul, au afirmat că atitudinea României a fost generată de problema Schengen, care plutea în aer. “A fost vorba despre Olanda şi despre aderarea la Schengen. Românii nu au pomenit nimic despre asta la reuniune, dar unele comentarii s-au făcut totuşi auzite. În mod clar, acesta este în parte motivul” a declarat un oficial UE pentru EUobserver. Acelaşi oficial a mai spus: “S-a pierdut mult timp astăzi pe tema asta, tocmai când noi ne pregăteam pentru reuniunea la nivel înalt, pe a cărei agendă se află probleme grave, legate de criza financiară”. 

Pe de altă parte, referitor la această problemă, membrii delegaţiei olandeze au adoptat o atitudine diplomatică, declarând că România nu a făcut niciodată vreo legătură între Spaţiul Schengen şi Serbia. Ministrul danez pentru afaceri europene, Nicolai Wammen, a afirmat că “nu a fost ridicată problema Schengen”
. 

Olanda a investit mult în candidatura Serbiei la UE dând asigurări că, în 2011, ţara va preda Tribunalului Penal Internaţional, cu sediul la Haga, câţiva dintre cei mai căutăţi criminali de război. 

Şeful delegaţiei Uniunii Europene în Serbia, Vincent Degert, a declarat, ulterior, că UE nu este epuizată de extindere, că este pregătită să înceapă negocierile cu Serbia, dar că, anterior, este necesar ca autorităţile sârbe să îndeplinească toate condiţiile în acest sens. 
La reuniunea cu tema “Candidatura Serbiei pentru aderarea la UE, în lumina aniversării a 1700 de ani de la Edictul de la Milano”, Vincent Degert a precizat că nu s-au modificat condiţiile pentru Serbia, că trebuie să continue dialogul cu Pristina, să se acţioneze mai intens pentru consolidarea statului de drept, combaterea corupţiei şi restructurarea economiei. 
Referindu-se la dialogul cu Pristina, şeful delegaţiei UE în Serbia a precizat că nu ar trebui să fie permisă “îngheţarea conflictului”
 întrucât acest lucru este în defavoarea părţilor. “Dialogul dintre Belgrad şi Pristina nu este uşor, există multe provocări, dar ambele părţi au motive pentru convorbiri” a subliniat oficialul UE. “Nimeni nu trebuie să se îndoiască de viitorul european al Serbiei, deoarece aceasta este o parte a Europei şi ar trebui să continue apropierea de UE. Acesta nu este doar drumul favorabil unui individ sau unui partid politic, ci calea pentru întreaga societate şi pentru întreaga ţară. Avem nevoie de motivaţie şi de muncă grea” a afirmat Vincent Degert în alocuţiunea sa referitoare la continuarea integrării europene a Serbiei. 
Reuniunea “Candidatura Serbiei pentru aderarea la UE, în lumina aniversării a 1700 de ani de la Edictul de la Milano” a fost organizată în casa parohială cu hramul Sf. Sava de la Belgrad, la ea participând reprezentanţi ai Bisericii Ortodoxe Sârbe, Bisericii Romano-Catolice şi ai comunităţii islamice, precum şi numeroşi profesori şi experţi.
Ulterior, Parlamentul European a salutat decizia Consiliului European de a acorda Serbiei statutul de candidat pentru integrarea europeană. Parlamentarii europeni şi-au exprimat, însă, preocuparea în legătură cu discriminarea grupurilor minoritare din Serbia, îndemnând Guvernul de la Belgrad să asigure respectarea drepturilor fundamentale.

Într-o ordine conexă de idei, Parlamentul European a recomandat statelor membre UE care nu au recunoscut independenţa Kosovo, să îşi reconsidere opţiunea. România se numără printre cele cinci state care nu au recunoscut independenţa Kosovo.

“Noua politică de confidenţialitate a Google încalcă legile UE”

Comisarul european pentru justiţie, Viviane Reding, a declarat că noua politică de confidenţialitate introdusă de la 1 martie 2012 de către gigantul Google “încalcă în numeroase moduri legile Uniunii Europene”. Viviane Reding a apreciat că Google consideră că  este strict dreptul indivizilor de a decide în ce măsură o companie are dreptul - sau nu - de a-i folosi datele personale, inclusiv cele legate de comunicare. 

Un purtător de cuvânt al companiei Google, Peter Barron, s-a declarat încrezător în sensul că oamenii vor fi trataţi în mod echitabil şi legal.

Problemele legate de libertatea de expresie şi protecţia datelor personale preocupă UE pe de o parte dar, pe de altă parte, sunt luate în discuţie măsuri privind criminalitatea cibernetică şi protecţia datelor şi din această perspectivă. 

Comisia Europeană a prezentat proiectul său vizând înfiinţarea unui centru european de luptă împotriva infracţiunilor desfăşurate pe internet. În fiecare zi, peste un milion de persoane din întreaga lume sunt victime ale acestei infracţiuni şi, potrivit unor date citate de Comisie, infracţionalitatea prin intermediul Internetului pare mai profitabilă decât traficul cu marijuana, cocaină şi heroină luate împreună. 

Centrul european de luptă împotriva infracţiunilor desfăşurate pe internet ar urma să funcţioneze începând cu ianuarie 2013 la Haga, în cadrul Europol, misiunea sa fiind de a se ocupa cu precădere de activităţile ilegale derulate de grupuri de crimă organizată, în special cele care produc profituri consistente în urma fraudelor online, care implică furtul de date din conturile bancare şi din cărţile de credit, exploatarea sexuală a copiilor sau atacurile informatice asupra infrastructurii şi sistemelor informatice de primă importanţă pentru Uniunea Europeană.

Centrul european de luptă împotriva infracţiunilor desfăşurate pe internet va reuni aproximativ 50 dintre cele mai “luminate minţi europene”
 din acest domeniu, potrivit comisarului european pentru politică internă, Cecilia Malmström, urmând să apeleze la experţi statele membre care activează deja în acest domeniu (Belgia deţine de câţiva ani o unitate specializată în cadrul poliţiei federale numită “Federal computer crime unit”)

“Am primit cu toţii anunţuri prin care ni se cereau datele bancare, sau am primit mesaje prin care eram anunţaţi că am câştigat un milion la un concurs. Riscul este să intimidăm în comerţul electronic, care în prezent reprezintă doar 4% din vânzările din Uniunea Europeană” a comentat Cecilia Malmstöm. Proiectul, care este pregătit intens încă din 2010, se bazează pe un buget de 3,6 milioane de euro.

A fost accelerată procedura de infringement împotriva Ungariei

Comisia Europeană a continuat procedura de infringement împotriva Ungariei în privinţa  independenţei Autorităţii pentru protecţia datelor cu caracter personal şi vârstei de pensionare a magistraţilor. Privitor la independenţa Băncii Naţionale, a solicitat noi informaţii din partea guvernului ungar. De asemenea, au fost solicitate noi informaţii cu privire la independenţa judiciară, în privinţa căreia nu a fost declanşată procedura de infringement.

Comisia Europeană a acordat guvernului Ungariei un termen de o lună pentru corectarea controversatelor legi privind vârsta de pensionare a judecătorilor şi protejarea datelor personale. Dacă Ungaria nu se conformează, urmează să fie chemată în faţa Curţii de Justiţie a UE. 

Decizia Comisiei Europene a constituit o nouă etapă din cele trei proceduri deschise împotriva Ungaria în 17 ianuarie 2012 ca urmare a încălcării legislaţiei Uniunii în problema îngrădirii independenţei biroului pentru problemele protejării datelor personale şi a reducerii obligatorii a vârstei de pensionare a judecătorilor de la 70 la 62 ani, ceea ce - în opinia opoziţiei ungare - reprezintă o modalitate de a scăpa de unii judecători. 

“Măsurile luate de Ungaria nu răspund la toate aspectele semnalate de noi”
, a precizat purtătoarea de cuvânt a CE, Pia Ahrenkilde Hansen, adăugând că decizia colegiului comisarilor a fost luată după o discuţie “concretă, bazată pe fapte şi pe analiză juridică”. 

Comisia Europeană, care apără legislaţia şi tratatele Uniunii, a considerat nesatisfăcător răspunsul Ungariei din 17 februarie 2012 la acuzaţiile principale privind încălcarea legislaţiei UE. Conform opiniei Uniunii Europene, legea privind modificarea vârstei de pensionare a judecătorilor necesită o perioadă de tranziţie, de care ar trebui să beneficieze judecătorii care se află, acum, în exerciţiul funcţiunii. 

Premierul ungar, Viktor Orban, a adresat critici dure Comisiei Europene, acuzând-o de lipsă de “legitimitate democratică”. “Eu sunt ales. Guvernul Ungariei este ales şi Parlamentul European este ales. Însă cine a ales Comisia Europeană? Unde este legitimitatea democratică a Comisiei Europene?”
 a subliniat Viktor Orban, într-un interviu.

Într-un discurs, premierul ungar Viktor Orbán comparat Uniunea Europeană cu Uniunea Sovietică şi cu Imperiul Habsburgic.

Răspunzând întrebării ulterioare a unui junalist privind posibila motivaţie a acestei afirmaţii aparţinând premierului ungar, preşedintele Comisiei Europene, José Manuel Durao Barroso a precizat “cei care compară UE cu Uniunea Sovietică dau dovadă de neputinţa de a înţelege ce înseamnă democraţia. Ei nu înţeleg nici contribuţia importantă a acelora care au apărat libertatea şi democraţia, şi au luptat pentru acestea”
. 
Relaţiile dintre Budapesta şi Bruxelles au devenit tensionate după ce Comisia Europeană a propus sistarea a 495 de milioane de euro din finanţarea prin Fondul de Coeziune pentru Ungaria. 

Tensiunea a crescut şi din cauza reformelor constituţionale din Ungaria, care, în opinia criticilor, subminează democraţia în ţară şi conduc la eludarea controlulului exercitat asupra puterii guvernamentale. Viktor Orban a acuzat “stânga internaţională”
 că se amestecă în guvernul său de dreapta şi a declarat că liderii europeni şi-au pierdut încrederea în ceea ce a fost măreţia Europei. În pofida acestor comentarii, premierul ungar a subliniat dorinţa sa de a negocia cu Bruxelles-ul pentru modificări aduse unora dintre reforme.

La scurt timp, miniştrii de finanţe din cele 27 de state membre ale UE au aprobat  suspendarea temporară a 495 de milioane de euro din fondurile de coeziune, destinate guvernului de la Budapesta, din cauza deficitelor excesive repetate. Decizia reprezintă o premieră şi survine unei recomandări a Comisiei Europene. Îngheţarea fondurilor va fi aplicată în ianuarie 2013. Anunţul a fost făcut de ministrul danez de Finanţe, care a precizat că sancţiunea va fi imediat ridicată în condiţiile în care Ungaria prezintă măsuri corective până în data de 22 iunie 2012.

Presa din Ungaria a reacţionat puternic: 

“O ameninţare de o jumătate de miliard de euro”
  

“Nu mai este o glumă, jocul devine serios. (…) Comisia a traversat Rubiconul. Astăzi, miza nu mai este doar soarta guvernului Orbán pe care Bruxelles vrea să-l îngenuncheze. Această decizie afectează viaţa de toate zilele a cetăţenilor unguri.”

“Bruxelles a pedepsit”
.
“Ne-a sunat ceasul. (...) Ce este de râs în această situaţie este că bazele juridice ale acestei decizii au fost aprobate în timpul preşedinţiei maghiare a Uniunii, în 2011”
.
Presiuni, spectrul şomajului, tensiuni cu potenţial exploziv

Şomajul a atins cel mai mare procent din ultimii 15 ani din Uniunea Europeană. Potrivit Eurostat, 10.2 % din europeni nu au un loc de muncă, deci aproximativ 24.55 de milioane de persoane. În zona euro, şomajul atinge 10.8 %, mai exact peste 17 milioane de persoane.
"Şomajul taie Europa în două", titrează pe prima pagină La Tribune, care dezvăluie disparităţi importante între Europa de Sud şi cea din Nord: "Germania afişează cel mai scăzut procent din 1991 încoace, în timp ce Spania se îndreaptă spre cote care ating 23%”, precizează cotidianul economic parizian, adaugând: "Această dihotomie europeană reflectă în primul rând starea economiilor Vechiului Continent. Unii se scufundă în recesiune (Grecia, Portugalia, Spania), iar alţii ajung să menţină un ritm de creştere, chiar şi modest".

Pentru Financial Times, printre motivele acestei sănătăţi a ţărilor din Nord, mai ales a Luxemburgului, Olandei, Austriei şi Germaniei, figurează reformele pieţei muncii, efectuate înainte de sosirea crizei, care "au făcut ca muncitorii acestor ţări să devină competitivi la nivel internaţional - un factor care lipseşte enorm ţărilor periferice". Cotidianul londonez punctează, cazul acestor ţări, existenţa unei puternice tradiţii a exportului în sectoare care au beneficiat de reluarea rapidă a creşterii din economiile emergente, după recesiunea din 2009. Fără a uita de politicile specifice muncii, precum cea a Germaniei, care preferă să recurgă la şomaj tehnic, nu la concedieri.

Este, de fapt, argumentul pe care Die Tageszeitung încearcă să-l demistifice. Reformele întreprinse de Berlin nu au creat noi locuri de muncă, dar le-au redistribuit, mai degrabă, unui număr mai important de muncitori, creând, astfel, şi un sector al salariilor mici. Există 8,4 milioane de nemţi "angajaţi sub nivelul mediu", iar diferenţa dintre bogaţi şi săraci s-a adâncit mai repede decât în alte ţări industrializate. În acest timp, mai scrie ziarul, pentru a sărbători cifra-record de 41 milioane de locuri de muncă, guvernul a cheltuit 330 000 de euro pentru o campanie de publicitate "Danke Deutschland - Wirtschaft. Wachstum. Wohlstand” ("Mulţumesc Germania - Economie, Creştere, Prosperitate").

Cu 5,7% şomaj (doar Olanda, Austria şi Luxemburg au o rată mai scăzută a şomajului), Germania trece drept un eldorado, şi, aşa cum titrează Die Welt, “Berlin face publicitate pe lângă europeni” pentru a atrage mâna de lucru.

În anumite regiuni şi sectoare profesionale, Germania se află în situaţia de creştere a numărului de locuri de muncă şi, în consecinţă, caută muncitori străini care vorbesc germana. Un specialist al migraţiei, citat de cotidianul menţionat, apreciază că, totuşi, aşteptările nu ar trebui să fie foarte mari: “Germania nu este prima opţiune pentru muncitorii calificaţi, ea este în strânsă concurenţă cu alte state”. Este vorba mai ales de cadrele universitare vorbitoare de limbă engleză, care caută, în principal, locuri de muncă în Marea Britanie. Berlinul nu se aşteaptă, deci, la un asalt masiv al şomerilor greci şi spanioli, conchide Die Welt.

"Bine aţi venit în Germania!", titrează Handelsblatt. "Pentru prima oară de mai multe decenii încoace, numărul de imigranţi din Germania depăşeşte cu mult numărul de emigranţi". Motivul este creşterea ratei şomajului în mai multe ţări ale UE, în timp ce Germania cunoaşte o "explozie" a locurilor de muncă, atrăgând astfel muncitorii străini calificaţi. Multă vreme, economia germană se plânsese de lipsa unei "culturi a primirii" în Germania care, "în cele mai bune cazuri, dădea impresia, imigranţilor, de a fi pur şi simplu doar toleraţi în Germania". Acum "criza euro a reuşit să satisfacă de fapt cererea".

Sub presiunea recesiunii și a datoriilor de stat, guvernele reduc drepturile angajaților și scad costurile pentru salarii la nivel național. Obiectivul final este de a face locurile de muncă mai ieftine și, astfel, mai atractive pentru  investitori. “Europa este pe drumul către un paradis al patronilor, al întreprinzătorilor - pe spatele angajaților”
 afirmă Apostolos Kapsalis, de la Institutul de cercetări al asociației sindicale greceşti GSEE.

Date fiind explozia ratei șomajului și a cerințele de austeritate ale UE, sindicatele au  intrat în defensivă. 
De exemplu în Grecia, unde guvernul a limitat drastic salariul minim  și ajutorul de șomaj. “Ca urmare, trebuie să ne așteptăm la scăderi masive de salarii” crede Michala Marcussen, de la Banca Société Générale. Vârsta de pensionare a fost și ea ridicată, astfel încât nu doar că statul face economie, ci și numărul de aplicanți pe piața de muncă crește. Ceea ce sporește mai mult concurența între cei care caută de lucru. “Grecia este șobolanul-cobai din laboratorul european de reforme“ apreciază Kapsalis. “Aici este testat tot ce este legat de tăieri”. Deja sunt aplicate programe similare și în alte țări, avertizează sindicalistul. 
În Spania, unde guvernul a reformat piața muncii fără negocieri cu sindicatele - într-un mod “extrem de agresiv”, așa cum a recunoscut însuși ministrul Economiei, Luis de Guindos - profită, în primul rând, companiile: “Principala miză este creşterea marjele de profit - iar asta se poate face pe termen scurt doar printr-o scădere a costurilor pe unitatea de muncă”, afirmă Patrick Artus, economist la banca franceză Natixis. Valul de reformă nu trece nici peste statele mici fără urme. 

În Italia premierul Mario Monti a plănuit reduceri drastice ale drepturilor tradiţionale ale angajaţilor. Este vizată, mai ales, abrogarea protecţiei stricte privitoare la concedierea salariaţilor. S-a încercat un astfel de demers în 2002, dar a eşuat ca urmare a protestului masiv al populaţiei.  Acum a apărut o nouă ocazie, iar premierul vrea s-o folosească. “Monti se situează în problemele politico-economice chiar pe linia noastră”
, afirmă Emma Marcegaglia, şefa confederaţiei patronatelor din industria italiană, Confindustria.

Guvernul lui Mario Monti are ca scop reforma Codului Muncii, şi în particular a articolului 18, care reglementează concedierile abuzive. O reformă invocată de ani de zile de patronatul italian, care atribuie slaba competitivitate a industriei italiene dificultăţii de a disponibiliza. Până în prezent, guvernele nu au reuşit să acţioneze în acest sens dată fiind rezistenţei fermă a sindicatelor.

Nucleul reformei, precizează La Repubblica, este abolirea obligaţiei de a reintegra un salariat concediat, pentru motive economice considerate insuficiente de Tribunalul Muncii: judecătorul nu se va mai putea exprima asupra validităţii motivelor, doar va putea obliga întreprinderea să-l indemnizeze pe salariatul concediat, dacă disponibilizarea nu este justificată. Reforma introduce, în schimb, măsuri care doresc perenizarea folosirii muncitorilor fără contract de muncă pe termen nedeterminat şi o nouă formă de indemnizare a şomajului. În timp ce reforma mai are nevoie de acordul Parlamentului, CGIL, principalul sindicat al ţării, a ameninţat deja cu o grevă generală.
“Guvernul Monti este oare pe cale să comită prima sa mare greşeală?” se întreabă La Stampa. Şeful Executivului a afirmat, într-adevăr, că doreşte să se inspire din modelul german, uitând că acesta se bazează mai ales pe identificarea unui compromis cu partenerii sociali, un aspect pe care l-a ignorat în totalitate până în prezent, referindu-se totuşi constant la necesitatea preluării modelul altor ţări europene de către Italia: „Este timpul ca Monti să argumenteze mai bine dimensiunea europeană a acţiunii guvernului său, fără a se referi în exclusivitate la pieţe, la burse şi alţi indicatori de a căror valoare relativă este pe deplin conştient. (...) Îmi imaginez că „tehnicienii” ştiu faptul că, în sistemul muncii, consensul social reprezintă o resursă extraordinară şi de neînlocuit”, afirmă cotidianul menţionat.

Modelul la care se raportează politicienii din zona euro este Germania, unde Agenda 2010 şi plafonarea salariilor au făcut companiile foarte profitabile şi unde criza a fost depăşită. “Europa nu poate face faţă concurenţei internaţionale cu ţările emergente precum China şi Brazilia, decât dacă devine la fel de competitivă ca Germania”
  a afirmat cancelarul Angela Merkel.

Astfel, nivelul de salarizare şi productivitatea germană devin unitatea de referinţă pentru concurenţa europeană - chiar şi în Franţa, care a pierdut anumite cote de piaţă internaţionale în favoarea altor ţări, în timp ce Germania şi-a putut consolida poziţia pe aceste pieţe. De exemplu, potrivit calculelor Commerzbank, producţia de automobile franceze şi italiene a scăzut în perioada 2004-2011 cu aproape 30%. În acelaşi interval de timp, producătorii germani de automobile şi-au mărit producţia şi profitul cu 22%.

Este evident că reformele de pe piaţa forţei de muncă nu sunt măsuri de criză pe termen scurt, ci măsuri cu bătaie lungă, întrucât statele pun presiune unele pe altele în legătură cu strategiile de reducere a costurilor. Ţări cu salarii mai mici, precum Croaţia şi Cehia, sunt nevoite să-şi flexibilizeze mai puternic piaţa muncii, pentru a deveni mai competitive - aşa cere FMI. Şi UE doreşte această competiţie între state. Ea vrea să facă din Europa, până în 2020, cea mai competitivă regiune din lume. “Suntem obligaţi să adoptăm o agendă de creştere”
 a spus preşedintele Comisiei Europene, José Manuel Barroso.

Această creştere a competitivităţii prin scăderea costurilor legate de salarii se face însă în dauna veniturilor şi, astfel, a consumului privat. “Ca urmare, aceste măsuri vor împovăra timp de câţiva ani creşterea economică şi pieţele muncii” prevede Artus, economistul de la banca Natixis. Rămâne, însă, întrebarea dacă acest curs va fi susţinut de cei afectaţi de aceste măsuri. Sindicatele portugheze au făcut apel la grevă generală, iar sindicatele spaniole urmează. 
Sindicalistul grec Kapsalis îi îndeamnă şi pe germani la solidaritate: “Pentru că astăzi se face austeritate pe spinarea noastră, dar mâine va fi din nou rândul vostru”
.

"UE lansează un program pentru mai multe locuri de muncă" titrează Süddeutsche Zeitung.

În faţa criticilor virulente faţă de politicile de austeritate din Europa, Comisia Europeană intervine într-o afacere naţională: cea a politicii sociale şi a pieţei forţei de muncă, relatează cotidianul din München.

Comisarul care se ocupă cu acest dosar, László Andor, trebuie să prezinte "un pachet pentru (locurile de) muncă" al cărui obiectiv este crearea a 17 milioane de noi slujbe în Europa până în 2020.

Principalele măsuri ale acestui plan sunt: deschiderea completă a pieţelor muncii, atât în domeniul privat cât şi public, pentru toţi cetăţenii europeni - inclusiv români şi bulgari - "salarii minime adaptate" care să permită tuturor angajaţilor să poată trăi din munca lor, recunoaşterea diplomelor şi o scădere a taxelor şi contribuţiilor salariale.

Pentru Comisia Europeană, sectoare precum sănătatea, serviciile pentru persoanele în vârstă, dezvoltarea unei economii durabile din perspectiva climatică şi cel al tehnologiilor informaticii, sunt cele cu cel mai mult potenţial. Rămâne de văzut dacă statele vor permite o intervenţie în afacerile lor sociale. Planul urmează să fie discutat cu ocazia summit-ului european din iunie.
Sancţiuni împotriva Iranului şi Siriei

Cele 27 de state membre ale Uniunii Europene au hotărât interzicerea furnizării de servicii specializate în mesagerie financiară pentru cetăţenii şi companiile iraniene cărora le-au fost blocate bunurile de pe teritoriul european. Este vorba despre interzicerea accesului la reţeaua de transferuri interbancare prin care se derulează tranzacţii financiare în întreaga lume. Această decizie va face aproape imposibilă circulaţia banilor spre şi dinspre Iran. Au fost decise sancţiuni şi împotriva altor companii şi persoane, care au legătură cu regimul de la Teheran. Iranul este bănuit că sub acoperirea unui program nuclear civil ar dezvolta, de fapt, un program militar. 

Pe de altă parte, însă, oficiali din cadrul grupului petrolier Shell au afirmat că încearcă să găsească o modalitate de a-i plăti Iranului datoria de un miliard de dolari pentru petrolul cumpărat. Sancţiunile impuse de UE şi SUA îngreunează acest proces şi din acest motiv este foarte dificil pentru compania olandeză să-şi achite datoria, echivalentul a 4 tancuri petroliere.

Uniunea Europeană a impus interdicţia de a călători în statele sale membre pentru preşedintele sirian, Bashar al-Assad şi pentru mai multe persoane apropiate printre care se numără şi soţia acestuia, Asma.

Referitor la Asma al-Assad apare, însă, o problemă. Aceasta s-a născut şi a urmat studiile în Marea Britanie, petrecându-şi cea mai mare parte a vieţii în Londra.  Acest lucru face ca, în cazul soţiei preşedintelui Siriei, Bashar al-Assad, interdicţiile să fie, practic, imposibil de aplicat în Marea Britanie. Potrivit Agenţiei britanice pentru Frontieră, cetăţenilor britanici, supuşi interdicţiei de călătorie în UE, nu li se poate refuza accesul în Marea Britanie. Un purtător de cuvânt al agenţiei a confirmat că Asma al-Assad este cetăţean britanic.

Olanda, noua expresie a intoleranţei

Parlamentul European a adoptat o rezoluţie prin care cere guvernului Olandei să ia atitudine împotriva excesele politicienilor de extremă-dreapta şi să investigheze dacă un site pe internet incită sau nu la ură împotriva străinilor.
Site-ul funcţionează sub titlul-mesaj „Raportaţi-i pe central şi est-europeni”, fiind înfiinţat de formaţiunea de extremă dreapta Partidul Libertăţii (PVV). Conform opiniei acestui partid extremist, în Olanda trăiesc prea mulţi străini, aceştia - cu precădere cei proveniţi din statele central şi est-europene - fiind vinovaţi pentru creşterea criminalităţii, dar şi a şomajului în societatea olandeză. „Aveţi probleme cu imigranţii din Europa Centrală şi de Est? V-aţi pierdut slujba din cauza unui polonez, bulgar, român sau altui est-european? Vrem sa ştim” îndeamnă site-ul. Pagina web este ilustrata cu titluri din ziare de genul „Nu ar fi mai bine dacă te-ai duce acasă?” sau „Est-europenii, din ce în ce mai mulţi infractori”
.

Parlamentarul PVV Ino van de Besselaar a declarat că scopul site-ului este dezvoltarea unei imagini corecte din interior pe tema „problemelor provocate de imigranţii din Europa Centrală şi de Est în termeni de infracţiuni, alcoolism, droguri şi prostituţie”
.

Cetăţenii de origine olandeză sunt îndemnaţi să publice, pe respectivul site, informaţii privitoare la presupuse nereguli săvârşite de cei vizaţi. Site-ul a publicat peste 40.000 de plângeri, marea majoritate anonime. Printre delictele raportate se numără şi faptul că unii muncitori străini ar fi fost văzuţi în stare de ebrietate sau ar fi parcat neregulamentar.
Partidul Libertăţii, condus de Geert Wilders - cunoscut pentru discursurile sale xenofobe, care incită la ură - nu face parte din guvern dar sprijină în Parlament Cabinetul Rutte. 

La Bruxelles şi la Strasbourg sunt formulate critici ferme împotriva acestui demers discriminatoriu. Comisia Europeană a reacţionat, precizând că „intoleranţa nu îşi are locul în Europa”
. Vicepreşedintele CE Viviane Reding, responsabilă pentru justiţie, drepturi fundamentale şi cetăţenie, a declarat: “În Europa, noi susţinem libertatea. Susţinem un continent deschis în care cetăţenii pot circula, lucra şi studia oriunde doresc. Cetăţenii celor 27 de state membre UE trebuie să se simtă acasă indiferent de locul în care decid să se mute. Website-ul PVV este total împotriva acestor principii. El este un apel deschis către oameni de a fi intoleranţi. Europa se confruntă cu vremuri dificile. Ne vom rezolva problemele numai prin creşterea solidarităţii, nu prin denunţarea concetăţenilor. Cerem tuturor cetăţenilor Olandei să nu urmeze această intoleranţă. În schimb, cetăţenii ar trebui să declare clar pe website-ul PVV că Europa este un loc al libertăţii. Intoleranţa nu îşi are locul pe continentul nostru.” 
Preşedintele Parlamentului European, Martin Schulz, şi-a exprimat nemulţumirea faţă de site-ul olandez unde pot fi “reclamaţi est-europenii”.
Parlamentul European reunit la Strasbourg a adoptat o rezoluţie care condamnă ferm iniţiativa unui partid extremist din Olanda de a lansa un website pentru plângeri contra cetăţenilor central- şi est-europeni. Considerând că site-ul PVV, cu conţinut “discriminatoriu”, “xenofob” şi “antieuropean” este “o ruşine pentru Europa secolului XXI”, europarlamentarii i-au solicitat premierului olandez Mark Rutte să condamne şi să se distanţeze de această iniţiativă “deplorabilă”. În plus, într-o rezoluţie adoptată pe această temă de PE se subliniază “obligaţia tuturor guvernelor Uniunii Europene de a garanta dreptul la liberă circulaţie şi dreptul la nediscriminare”
.

În replică, liderul Partidului Libertăţii, radicalul Geert Wilders, a cerut Uniunii Europene “să-şi vadă de treabă”
.
Mark Rutte s-a limitat la sugestia că nu poate interveni în acţiunea unui partid politic, deşi guvernamentalii de la Haga nu o împărtăşesc. „Colaborăm cu PVV, dar nu în probleme ce ţin de Europa”
. 

 
Puternică este şi furtuna de critici provenind din direcţia statelor membre UE ai căror cetăţeni se află în vizorul acelui site, dar şi din partea angajatorilor olandezi, care contează pe forţa de muncă străină.

Preşedintele Confederaţiei olandeze pentru industrie şi angajatori a declarat că Guvernul Olandei ar trebui să se delimiteze ferm de acest site.

Ambasadori ai zece state membre UE au remis guvernului olandez o scrisoare, cu titlul „Scrisoare deschisă adresată societăţii şi liderilor politici din Olanda” prin care au solicitat denunţarea site-ul PVV şi delimitarea de atitudinea doscriminatorie: 

„Noi, şefii misiunilor din Bulgaria, Republica Cehă, Estonia, Ungaria, Letonia, Lituania, Polonia, România, Slovacia şi Slovenia în Regatul Ţărilor de Jos dorim să ne exprimăm îngrijorarea în legătură cu lansarea site-ului Meldpunt Midden on Oost Europeanen, unde se pot posta plângeri impotriva cetăţenilor din ţările Europei Centrale şi de Est care trăiesc şi muncesc în Olanda”. „Lansarea site-ului, chiar dacă este doar iniţiativa unui partid, nu contribuie la un dialog de substanţă, bazat pe fapte, referitor la situaţia cetăţenilor europeni care lucrează în Olanda. Mai degrabă încurajează percepţia negativă a unui anume grup din societatea olandeză faţă de cetăţenii europeni - o percepţie care nu se sprijină pe fapte. În plus, accentul pus pe un anumit grup de cetăţeni care trăiesc în Olanda este în mod clar discrimatoriu”. „Statisticile arată fără dubiu că cetăţenii noştri contribuie în mod semnificativ la creşterea economiei olandeze şi la bugetul olandez. Adevărul este că cetăţenii noştri nu iau locurile de muncă ale olandezilor”. „S-a dovedit, fără urma de îndoială, că mobilitatea forţei de muncă a fost în general benefică pentru Olanda. În acest context, salutăm declaraţia fermă a preşedintelui Confederaţiei Industriei şi Angajatorilor din Olanda (VNO-NCW), domnul Bernard Wientjes”. „Credem că este important să reamintim că libertatea de mişcare pe piaţa muncii este unul dintre pilonii Uniunii Europene şi este legată în mod intrinsec de libertatea de mişcare a bunurilor, a serviciilor şi a capitalului - de pe urma cărora Olanda a profitat în calitate de membru al Uniunii Europene lărgite”
 se arată în scrisoarea comună a celor 10 diplomaţi.

Ministrul de Externe olandez, Uri Rosenthal, s-a întâlnit cu semnatarii, încercând să calmeze situaţia foarte tensionată. 

„Ministrul le-a spus ambasadorilor că site-ul creat de PVV nu are nimic în comun cu Guvernul, fiind responsabilitatea PVV”
, se arată într-un comunicat al Ministerului Afacerilor Externe de la Haga. De asemenea, ambasadorii au fost informaţi de şeful diplomaţiei olandeze ca Guvernul de la Haga are „o percepţie pozitivă asupra contribuţiei muncitorilor din Europa Centrală şi de Est la economia olandeză”..

 În ultimul an, politicieni olandezi au cerut limitarea afluxului de polonezi şi de alţi est-europeni care lucrează în Ţara lalelelor. Ministrul pentru Afaceri Sociale a cerut expulzarea polonezilor şomeri, chiar dacă acest lucru este imposibil conform regulilor UE. Totodată, Haga a înăsprit acordarea dreptului de muncă pentru muncitorii sezonieri români şi bulgari. 

S-a spus totul despre integrare, fără a se depăşi impasul politic. Opinii analitice

Referitor la Olanda, opiniile externe sunt centrate pe o întrebare esenţială: ce s-a întâmplat cu această ţară care era însăşi întruchiparea toleranţei? Întrebarea reflectă o dezamăgire sinceră, dar presupune şi o trecere printr-un nou ansamblu de stereotipuri. Aşa cum, până nu foarte demult, toţi călătorii, toţi jurnaliştii scriau despre libertatea şi toleranţa din Ţara lalelelor, acum toţi caută exemple pentru a ilustra convulsiile prin care trece Olanda. 
Exemplele sunt de în ce mai numeroase în ultimul timp, culminând cu “site-ul care adună plângerile împotriva muncitorilor est-europeni”, a polonezilor în special, căci sunt cei mai numeroşi în Olanda. Există o serie deprimantă de articole despre “L’appel à dénoncer les imigrants”, “The anti-Polish hotline” sau “The Dutch anti-immigration website” (titluri care desemneaza site-ul anti-imigratie olandez) - pentru a face trimitere doar la textele publicate în franceză şi în engleză.

Acest caz nu este izolat. Criza caricaturilor daneze demonstrase deja felul în care conflictele dintre guverne se amplifică în urma unor evenimente cu substrat politic- sau percepute ca atare. Publicarea caricaturilor lui Mahomed a dus la un val de reacţii în Orientul Mijlociu. In oglindă, conflictele în străinătate au repercusiuni în oraşele europene, aşa cum s-a putut vedea în cazul unui atentat împotriva unei moschei din Bruxelles, legat de războiul civil din Siria.

Frontierele din ce în ce mai spiritualizate dintre lume şi o ţară în care imigraţia joacă un tol important necesită o diplomaţie activă. Precedentul guvern olandez (coaliţie între creştin-democraţi şi social-democraţi  condusă de Jan Peter Balkenende) era mai atent în legătură cu acest subiect. Când, în 2008, Wilders şi-a promovat filmul său “Fitna”, despre Islam, consecinţele nocive au fost  subtil îngrădite. Ameninţarea reacţiilor violente din partea Orientului Mijlociu a fost atenuată printr-o serie de iniţiative în care au intervenit şi personalităţi de prim plan ale comunităţii musulmane.

O diplomaţie de acest gen este eficientă doar dacă se bazează pe un consens rezonabil. Tăcerea jenată a premierului Rutte a înfăţişat Olanda ca fiind o ţară divizată. Există diferenţe fundamentale în materie de percepţie a imigraţiei între partide, iar dezacordul s-a adâncit în ultimii ani. La început era vorba doar de natura islamului: este o religie sau o ideologie politică? Acum, diferenţa de opinii a ajuns la baza integrării europene: libera circulaţie a persoanelor. “Site-ul de plângeri” lasă de înţeles că nu toţi cetăţenii UE trebuie trataţi în mod egal, iar iniţiatorii acestuia consideră că deschiderea graniţelor este o mare greşeală.

Când politicienii din Partidul Libertăţii (PVV) propun ca inclusiv a treia generaţie de imigranţi - nepoţii primilor imigranţi - să fie numiţi alohtoni, este clară opţiunea implicită. Anume ca imigranţii şi descendenţii lor - în 2025 ar putea fi vorba despre aproximativ un sfert din populaţie - să nu facă vreodată, cu adevărat, parte din societate.

Site-ul de plângeri şi tăcerea premierului Rutte scot în evidenţă existenţa unei probleme care se acutizează. Condamnarea din partea Parlamentului European este îngrijorătoare, dar “timiditatea” partidelor olandeze, inclusiv a celor din opoziţie, este jenantă. Aceste forţe politice nu au reuşit încă să identifice un discurs conţinând o viziune de viitor pentru economie şi pentru simbolismul unei societăţi în care imigraţia face parte din existenţa sa. 

Vladimir Putin: “Am câştigat. Glorie Rusiei!”

Vladimir Putin a câştigat alegerile prezidenţiale din primul tur de scrutin, cu 63,9% din voturi, potrivit datelor anunţate de Comisia Electorală Centrală.

Comunistul Ghennadov a obţinut 17,18% din voturi, Mihail Prohorov 7,7%, Vladimir Jirinovski 6,24%, iar candidatul de centru Sergehi Mironov 3,84%.

Rata de participare a atins 64%.

Vis-à-vis de Kremlin, în piaţa Manege, 100.000 de susţinători ai lui lui Vladimir Putin s-au strâns, în ziua scrutinului, pregătindu-se să sărbătorească victoria acestuia la alegerile prezidenţiale. Demonstraţii pro-Putin s-au desfăşurat şi lângă sediul FSB şi lângă clădirea care adăposteşte Comisia Electorală Centrală. Presa locală a scris că zeci de mii se oameni se îndreaptă spre demonstraţiile favorabile câştigătorului prezidenţialelor din Rusia. 

 Pe de altâ parte, cateva mii de manifestanţi s-au strâns în piaţa Puşkinskaia, din centrul Moscovei, pentru a contesta victoria lui Vladimir Putin la alegerile prezidenţiale. Mulţimea a scandat sloganuri precum "Rusia fără Putin"
.

Vladimir Putin a anunţat, într-un discurs ţinut în mijlocul susţinătorilor, lângă Kremlin, că a câştigat alegerile prezidenţiale. O sută de mii de demonstranţi şi telespectatorii din întreaga ţară l-au văzut cu ochii în lacrimi, strigând “Glorie Rusiei!”. 

“Vă mulţumesc dragi prieteni (...) Am câştigat o luptă onestă” a declarat Vladimir Putin, cu lacrimi în ochi, în uralele suporterilor, la câteva ore după închiderea urnelor şi după anunţarea primelor rezultate parţiale. “A fost un test important pentru tot poporul, a fost un test al maturităţii politice”
 a subliniat Vladimir Putin, chemând toţi ruşii la unitate, pentru binele poporului şi al patriei. “V-am promis că o să câştig. Am câştigat. Glorie Rusiei!”.
Vladimir Putin a fost însoţit pe scenă de preşedintele în exerciţiu, Dmitri Medvedev, care a mulţumit alegătorilor. “Aceasta este o zi foarte bună” a spus el. “Nu vom ceda această victorie”
. 

Este cunoscut că Vladimir Putin evită să fie surprins în momente de slăbiciune emoţională - sau, încearcă să le mascheze. Nu este de mirare că, după ce imaginile cu Putin au facut înconjurul lumii, prin mass media şi Internet, acesta a afirmat că lacrimile erau cauzate de vânt - nu de emoţii.
Vladimir Putin a obţinut aproape 100% din voturi în Cecenia

Vladimir Putin a obţinut rezultate extraordinare în unele zone ale ţării.
În Cecenia a obţinut 99,76 la sută din voturi. Ceilalţi patru candidaţi au obţinut scoruri cuprinse între 0,02% şi 0,03% din voturi.

În celelalte republici din Caucazul rus, regiune instabilă afectată de o rebeliune islamistă armată, Vladimir Putin a obţinut scoruri record: 92% în Inguşetia, 92,8% în Daghestan şi 91,36% în Karaceaevo-Cerkesia.

În satul Gordeevski, din regiunea Briansk, a obţinut 100% din voturi.
În republica Tuva a obţinut 90% din voturi, zdrobindu-i pe cei doi adversari si săi, Ghennadi Ziuganov, liderul partidului comunist (4,3%) şi miliardarul Mihail Prohorov (1,98%).

În Siberia a obţinut cel mai prost scor al său, de 55,4% din voturi.

Vladimir Putin a obţinut 87% şi, respectiv, 83% regiunile de la sud de Moscova, unde a înregistrat scoruri foarte bune şi la prezidenţialele din 2004 (91,35% şi 83%).

Unul dintre contracandidati, invitat să facă parte din Guvern

Preşedintele ales al Rusiei, Vladimir Putin, l-a invitat pe miliardarul rus Mihail Prohorov, candidatul independent clasat pe locul al treilea la alegerile prezidenţiale, să intre în viitorul Guvern. “Mihail Dimitrievici (Prohorov) este o persoană serioasă, un bun antreprenor. El ar putea, în principiu, să fie util Guvernului, dacă vrea”
 a declarat Vladimir Putin.

La mitingul opoziţiei de după alegerile prezidenţiale, Mihail Prohorov, un om de afaceri care a încercat să atragă voturile clasei de mijloc, a urcat pe scenă pentru a-şi reînnoi promisiunea de a înfiinţa un partid politic. Apariţia sa a generat reacţii divizate - de la huiduieli până la aplauze.

Analiştii politici ruşi consideră că rezultatul relativ ridicat înregistrat de miliardarul Mihail Prohorov la alegerile prezidenţiale din Rusia ar putea semnala începutul unei cariere lungi şi de succes (Russia Today). Mihail Prohorov le-a spus el însuşi susţinătorilor săi că nu va părăsi politica deoarece niciodată nu renunţă la un lucru făcut doar pe jumătate. 

Vladimir Putin reînvie o bucăţică de URSS

Vladimir Putin, a lansat un concurs naţional pentru premierea celor mai buni sudori, şoferi de camion, electricieni, mineri şi zidari, un sistem care era practicat pe vremea URSS.

“Au fost stabilite cinci categorii: cel mai bun sudor, cel mai bun zidar, cel mai bun miner, cel mai bun electrician şi cel mai bun şofer de camion” a declarat Vladimir Putin. “Câştigătorii vor primi câte 300.000 de ruble (7.700 de euro), cei clasaţi pe locul doi 200.000 de ruble (5.150 de euro), iar cei de pe locul al treilea 100.000 de ruble (2.580 de euro)”
.
Muncitorii şi sindicaliştii au fost entuziasmaţi de această iniţiativă.

Mihail Gorbaciov îl atacă, din nou, dur, pe Vladimir  Putin

 În timpul unui discurs ţinut în faţa a zeci de mii de partizani, la Moscova, în campania prezidenţială, Vladimir Putin a descris alegerile ca fiind o "bătălie pentru Rusia"
 şi a cerut alegătorilor "să nu-şi trădeze ţara".
Mihail Gorbaciov nu a ratat ocazia de a interpreta negativ aceste afirmaţii, lansându-se într-un atac dur împotriva lui Vladimir Putin. "Am fost uimit când a spus asta prima dată, calificându-I pe ruşi drept duşmani"
, înainte şi după alegerile prezidenţiale din 4 martie câştigate de Vladimir Putin, a declarat Mihail Gorbaciov într-un interviu.
De asemenea Mihail Gorbaciov a criticat declaraţiile lui Vladimir Putin de după alegerile prezidentiale care se refereau la mişcarea de contestare fără precedent în ţară, începută în urmă cu trei luni. "Alegătorii noştri cunosc diferenţa dintre dorinţa de reînnoire şi provocarea politică având ca scop distrugerea statului şi uzurparea puterii" declarase în acel moment Putin. “Cu asemenea remarci, Putin i-a umilit pe cei care au participat la manifestaţiile opoziţiei” a declarat Gorbaciov, făcând apel către autorităţile ruse să îşi ceară scuze.

Familia lui Putin nu este mulţumită de întoarcerea sa la Kremlin

Vladimir Putin a declarat miercuri că familia sa nu este mulţumită de decizia sa de a candida din nou pentru Kremlin – şi, se înţelege, de faptul ca îşi va relua poziţia de rpeşedinte al Rusiei.

“Nu sunt foarte fericite”
 a spus Vladimir Putin, fără a preciza ce au spus soţia şi fiicele sale. “Este o chestiune privată, permiteţi-mi să nu discut despre asta” a punctat el.

Unul dintre jurnalişti l-a întrebat pe Vladimir Putin dacă soţia sa, Ludmilla, este pregătită să se întoarcă în viaţa publică în calitate de Primă Doamnă. “Nu este o persoană publică şi nu vrea să fie. În plus, presa modernă este nemiloasă şi nu toată lumea poate depăşi această cruzime” a răspuns Putin.
Spre deosebire de alţi şefi de stat, Putin îşi ţine familia departe de ochii presei. Ruşii nu ştiu nici măcar cum arată fiicele liderului lor.

Japonia îi cere lui Vladimir Putin trei insule şi un arhipelag

Alegerile prezidentiale din Rusia au fost urmărite cu mare interes la Nemuro, Hokkaido şi în alte oraşe japoneze din apropiere. Japonezii speră să le fie înapoiate insulele Etorofu, Kunashiri, Shikotan şi grupul de insule Habomai, preluate de sovietici la sfârşitul celui de Al Doilea Război Mondial.

Disputa privind aceste insule a împiedicat cele două state să semneze un tratat de pace. Premierul japonez Yoshihiko Noda a anunţat, în februarie 2012, că negocierile cu Rusia pentru recuperarea “teritoriilor” nordice continuă. 
Este cunoscută atitudinea lui Vladimir Putin privitoare la faptul ca URSS a fost “marea Rusie” - iar insulele respective sunt “moştenite” de Rusia de la fosta URSS. 

Ceremonia de învestire a preşedintelui Putin, fără şefi de stat
“Şefii de stat străini nu sunt, în mod tradiţional, invitaţi la ceremonia de depunere a jurământului de către preşedintele rus”
 a anunţat administraţia prezidenţială.

Aproape 1.000 de invitaţi, printre care membri ai Consiliului Federaţiei şi Dumei de Stat (camera superioară şi cea inferioară a Parlamentului rus) şi magistraţi ai Curţii Constituţionale, vor asista, în data de 7 mai 2012, la ceremonia de investire a preşedintelui ales, Vladimir Putin.
Va fi urmat, cu stricteţe, protocolul.

 
Coloana oficială a preşedintelui ales va intra în Kremlin pe Poarta Salvatorului, folosită pentru ocaziile importante.

Vladimir Putin va traversa mai multe săli ale Marelui Palat, înainte de a intra în Sala Sfântului Andrei, cunoscută şi ca Sala Tronului.

Preşedintele în exerciţiu, Dmitri Medvedev, îi va preda insigna de preşedinte al Federaţiei Ruse, un lanţ de aur cu vulturi bicefali şi o medalie.

Vladimir Putin va depune jurământul, cu mâna pe Constituţie. El va jura ca, în timpul exercitării mandatului de preşedinte al Federaţiei Ruse, să respecte şi să vegheze la “drepturile şi libertăţile omului şi cetăţenilor” să apere “Constituţia Federaţiei Ruse, suveranitatea, independenţa, securitatea şi integritatea statului, servind cu fidelitate poporul”.

Apoi, preşedintele va rosti discursul de învestitură.

La final, vor fi trase 30 de salve de tun, pentru a saluta investirea noului şef al statului şi comandant suprem al forţelor armate. 
Drapelul va fi ridicat pe reşedinţa prezidenţială de la Kremlin.

Ceremonia se va încheia prin inspectarea gărzii prezidenţiale.

Un virus informatic ţinteşte opozanţii lui Putin

Un virus informatic vizează opozanţii viitorului preşedinte rus Vladimir Putin, a avertizat producătorul de programe antivirus Symantec.
“Un val de emailuri spam, care promovează un miting împotriva preşedinte rus ales, conţine virusul într-un ataşament care pare document Word. Emailurile au început să circule în jurul datei de 5 martie 2012. Subiectul mesajului poate fi “Toţi la manifestaţii”, “Instrucţiuni” sau “Miting pentru alegeri echitabile”. În text, destinatarul este îndemnat să deschidă ataşamentul, care ar conţine informaţiile necesare”
.
Când utilizatorul accesează fişierul, se deschide un document care conţine un anunţ pentru un presupus miting anti-Putin şi o hartă care indică locul unde se va desfăşura. Dar, în acelaşi timp, fişierul instalează un virus troian pe calculator, ce suprascrie multe dintre fişierele utilizatorului, după care le şterge.

Multe programe antivirus au fost actualizate pentru a recunoaşte acest troian.

Putin, o biografie inedită: de la spion la preşedinte al Rusiei

Vladimir Putin, fost spion KGB, este preşedintele Rusiei despre care se spune că a redat deminitatea ţării, cu preţul unui război în Cecenia şi a derivei autoritare, păstrându-şi o parte din misterul din care a apărut.

Deşi portretul său nu se află pe rubla rusă, imaginea lui Vladimir Putin a marcat Rusia secolului al XXI-lea. Cetăţenii acestei ţări sunt conştienţi că banii din buzunarele lor au fost obţinuţi în cursul preşedinţiei sale. După anii marcaţi de lipsuri ai preşedinţiei Elţîn, puţin ruşi îşi pun probleme legate de prosperitatea personală.

Însă criticii cred că banii au fost obţinuţi cu preţul libertăţii.

Când a ajuns la putere, Rusia era o ţară diferită de cea din prezent, afectată de o gravă criză economică, de omniprezenţa mafiei şi de incapacitatea de a reacţiona specifică lui Boris Elţîn. 
Perioada Putin a adus în prim-plan “structurile de forţă”, un alt nume pentru agenţii KGB şi ofiţerii din armată, al căror lider era Putin când a fost ales în 1999 de către Boris Elţîn pentru a-i urma în funcţie.

Având cultura ordinii şi a naţiunii, Vladimir Putin a dat repede tonul, instalând un regim autoritar care, doar aparent paradoxal, a fost acceptat de rusi - iar stilul său direct i-a încântat.

Vladimir Putin, jurist de profesie şi căsătorit cu o fostă stewardesă, Liudmila, a intrat în serviciile de informaţii externe, înainte de a fi trimis la Dresda, în RDG, în 1985. De acolo a văzut URSS începând să se prăbuşească, a asistat la căderea Zidului Berlinului în 1989, înainte de a se întoarce un an mai târziu la Sankt Petersburg. Prăbuşirea URSS-ului a fost “cea mai mare catastrofă geopolitică a secolului”
 avea să firme ulterior - declaraţia sa făcând înconjurul lumii.

După o carieră la primăria Sankt Petersburgului, apoi în administraţia prezidenţială, unde a cucerit prin eficienţa şi prin discreţia sa, a ajuns în 1998 la conducerea FSB, încoronare a activităţii sale de spion. În august 1999, Boris Elţîn l-a propulsat pe Vladimir Putin în funcţia de premier şi a făcut din el succesorul său.

Intrarea trupelor ruse în Cecenia, la 1 octombrie 1999 - după  o serie de atentate atribuite militanţilor ceceni - a contribuit la creşterea popularităţii lui Vladimir Putin. 

La 31 decembrie 1999, Boris Elţîn şi-a anunţat demisia şi i-a încredinţat puterea lui Vladimir Putin, cu trei luni înainte de alegerile prezidenţiale pe care acesta le-a câştigat din primul tur de scrutin.

În câţiva ani, Vladimir Putin a impus “dictatura legii”. Televiziunile independente sau de opoziţie au fost plasate sub controlul statului. În paralel, opoziţia a fost “domesticita” iar Duma a devenit o instituţie de formă.

În privinţa “oligarhilor” - baroni ai industriei îmbogăţiţi în anii 1990 ca urmare a privatizărilor deseori îndoielnice - mesajul liderului de la Kremlin a fost clar: “Aliniaţi-vă şi uitaţi de treburile politice”.

Cheia popularităţii lui Vladimir Putin, a imaginii sale de “ţar bun” se regaseste în faptul că a redat demnitatea internatională a “mamei Rusia” iar politica sa a generat creştere economică şi a avut ca efect asigurarea unui nivel de trai bun pentru populaţie.  

Printre promisiunile lui Vladimir Putin înaintea recentei victorii la alegerile prezidenţiale se numără modernizarea ţării şi crearea a 25 milioane de locuri de muncă în următorii 20 de ani.

“Îi voi transmite această informaţie lui Vladimir”

Barack Obama a respins criticile republicanilor pe tema discuţiei purtate la Seul cu Dmitri Medvedev despre sistemul american antirachetă din Europa. Schimbul de replici a fost surprins printr-un microfon rămas deschis - Obama deplângând campania "neprielnică" pentru discuţiile de fond privind dosarele dificile.
La summit-ul privind securitatea nucleară, desfăşurat în capitala sud-coreeană, Barack Obama i-a cerut lui Dmitri Medvedev o marjă de manevră, legată de problema sistemului american antirachetă din Europa.
 "Sunt ultimele mele alegeri. După ce voi fi ales voi dispune de mai multă flexibilitate"
 i-a spus Barack Obama lui Dmitri Medvedev, conform unei transcrieri a discuţiei. 

Invocând “flexibilitatea”, Barack Obama avea în vedere gestionarea unor subiecte sensibile precum apărarea antirachetă, cerându-i viitorului preşedinte Vladimir Putin, prin intermediul lui Dmitri Medvedev, să îi ofere “spaţiu”.

“În toate aceste probleme, dar mai ales în problema apărării antirachetă, totul se poate rezolva, dar este important să îmi ofere spaţiu de manevră”
 a spus Barack Obama.

“Înţeleg, înţeleg mesajul despre spaţiul de manevră. Spaţiu pentru dumneavoastră” a replicat Dmitri Medvedev.

“Acestea sunt ultimele alegeri la care particip. După alegeri, voi avea mai multă flexibilitate” l-a asigurat Obama.

“Înţeleg. Îi voi transmite această informaţie lui Vladimir” a spus Medvedev.

Discuţia a fost surprinsă de microfoanele reporterilor prezenţi în sală în cursul întrevederii.

Întrebat ce a vrut să spună preşedintele american, consilierul său pentru Comunicare, Ben Rhodes, a afirmat că nu este exclusă posibilitatea ca Rusia şi SUA să ajungă la o soluţie de compromis, “dar există polemici pe această temă - mereu există - în ambele ţări”
.

Scutul antirachetă al SUA provoacă tensiuni în relaţiile bilaterale Washington-Moscova, iar oficialii ruşi nu au ezitat să  avertizeze că sunt gata să pregătească un răspuns militar pentru proiectul american.

România reprezintă un loc important pe harta scutului antirachetă: 24 de interceptori vor fi plasaţi la baza militară de la Deveselu, în judeţul Olt, urmând să devină funcţionali în 2015.

Mitt Romney: “Rusia este inamicul numărul 1 al SUA”

În Statele Unite, republicanii - şi mai ales Mitt Romney, favoritul la obţinerea învestiturii partidului pentru a participa la alegerile prezidenţiale din 6 noiembrie - au profitat de discuţia surprinsă la Seul pentru a denunţa ceea ce consideră a fi duplicitate din partea preşedintelui democrat. 
Barack Obama a respins aceste afirmaţii subliniind că în acest domeniu nu se poate face nimic în lipsa unui larg consens politic la Washington.

“În opinia mea, singurul mod de a avansa în aceste probleme este consultarea Pentagonului, Congresului şi obţinerea susţinerii partidelor,  Democrat şi Republican”
 a declarat Barack Obama unor jurnalişti, la Seul. “Contextul actual este neprielnic acestui tip de consultări serioase. Ceea ce aţi scris în ultimele 24 de ore ilustrează, cred, destul de bine acest lucru” a completat el. 
Mitt Romney s-a declarat "foarte îngrijorat" în urma declaraţiilor preşedintelui Barack Obama care, în opinia candidatului republican, “spune ceva şi face altceva”. “Rusia nu este un prieten (al Statelor Unite) pe scena internaţională şi este tulburător şi foarte îngrijorător să îl vezi pe acest preşedinte căutând şi mai multă flexibilitate, fără să fie nevoit să dea socoteală americanilor pentru relaţiile sale cu Rusia”
 a declarat Romney. El consideră că Rusia este inamicul geopolitic numărul unu al Statelor Unite. Mai mult, afirmă că Rusia “s-a aliat cu cei mai periculoşi actori ai lumii”  printre care Siria şi Iranul. “Rusia continuă să sprijine Siria. Susţine Iranul, se opune sancţiunilor economice pe care noi doream să le impunem contra Iranului, Rusia nu este un prieten pe scena lumii”
.

Favoritul republicanilor a comentat discuţiile preşedintelui Barack Obama cu omologul său rus, Dmitri Medvedev, la summit-ul nuclear de la Seul. 

“Acţiunile pe care le-a întreprins, prin care dorea să refacă legăturile cu Rusia nu au funcţionat deloc” a spus Mitt Romney, adăugând că replica liderului american legată de “flexibilitatea” sa după alegeri este “alarmantă”. “Rusia este inamicul geopolitic, iar ideea preşedintelui nostru, de a planifica o acţiune comună cu ei, despre care nu vrea să spună poporului american, înainte de alegeri, consider că este foarte, foarte alarmantă”
.

Summitul NATO-Rusia, anulat “din cauza scutului antirachetă”

Summitul NATO-Rusia care era programat să se desfăşoare în luna mai a fost anulat. 
Conform versiunii oficiale, summit-ul a fost anulat din cauza “intensei agendei politice interne din Rusia”
. Analiştii cred, însă, că decizia a fost luată pe fondul disensiunilor persistente referitoare la instalarea elementelor antirachetă ale NATO în Europa.

“Summitul NATO-Rusia a fost anulat din cauza sistemului european antirachetă”.  Experţii cred că anularea întrevederii din mai între Vladimir Putin şi secretarul general NATO, Anders Fogh Rasmussen, are legătură cu aceste disensiuni. 
Summit-ul NATO-Rusia urma să se desfăşoare la Chicago.
Anterior, Anders Fogh Rasmussen, secretarul general al NATO, manifestase un optimism rezervat în privinţa reiuniunii NATO-Rusia de la Chicago. "Sper că vom fi în măsură să încheiem un acord cu Rusia asupra cooperării în cadrul apărării antirachetă până la summitul NATO prevăzut la sfârşitul lui mai la Chicago, în Statele Unite”
 declarase Rasmussen într-o conferinţă de presă, completând  "dar trebuie să recunosc că nu am progresat prea mult până în prezent" deşi "au avut loc numeroase discuţii".

Secretarul general al Alianţei Nord-Atlantice apreciase că "este probabil" să nu existe o reuniune NATO-Rusia în cadrul summit-ului din Chicago "dacă nu există un acord". 

Aprecierea lui Anders Fogh Rasmussen s-a dovedit corectă.

Reuniuni cu Rusia sunt organizate în mod tradiţional la summit-urile NATO, ultimul având loc la Lisabona în 2010.

Lansat în 2010, proiectul de scut antirachetă a devenit unul dintre principalele subiecte de discordie între Alianţa Nord-Atlantică şi Rusia, care îl consideră o ameninţare la adresa securităţii sale.

NATO afirmă că acest sistem nu vizează Rusia, ci o ameninţare venind dinspre Orientul Mijlociu, în special din Iran.
Rusia pregăteşte un răspuns militar pentru scutul antirachetă

Preşedintele în exerciţiu al Rusiei, Dmitri Medvedev, a declarat că ţara sa trebuie să fie pregătită să răspundă până în 2017-2018 la amplasarea scutului antirachetă al NATO în Europa. Ministerul rus al Apărării a anunţat că lucrează la un posibil răspuns militar pentru scutul antirachetă.

Negocierile între Rusia şi statele occidentale privind scutul antirachetă dezvoltat de SUA sunt în impas dată fiind reticenţa Occidentului faţă de cererea Moscovei de a-i acorda garanţii că proiectul nu va ameninţa securitatea Rusiei. Dmitri Medvedev a precizat însă că Rusia este dispusă să continue negocierile."Nu am închis uşa şi organizăm conferinţe şi discutăm cu partenerii noştri"
 a precizat în faţa unor oficiali ai Ministerului Apărării, la Moscova. "Dar trebuie să fim pe deplin pregătiţi până în 2017-2018 pentru un răspuns".

Ministrul rus al Apărării, Anatoli Serdiukov, a declarat că Rusia este pregătită să-şi explice poziţia la o conferinţă internaţională privind apărarea antirachetă care va avea loc la Moscova în luna mai. "Suntem pregătiţi să ne explicăm poziţia la conferinţa internaţională privind apărarea antirachetă, de la Moscova, din 3-4 mai" a precizat ministrul, adâugând că ministerul său a început să lucreze la un posibil răspuns militar faţă de proiectul NATO.
O ALTFEL DE PRIMĂVARĂ ARABĂ ÎN INTERIORUL UNUI “CARTEL MAFIOT”
  CU SPRIJIN AL-QUAEDA?

“Regimul lui Bashar al-Assad seamănă cu un cartel mafiot”

Regimul preşedintelui sirian Bashar al-Assad seamănă cu un cartel mafiot preocupat să îşi apere teritoriul prin orice mijloace şi a cărui lăcomie depăşeşte obiectivele politice, comentează Der Spiegel.

Bashar al-Assad îşi ţine militarii sub control. Pentru a fi împiedicaţi să dezerteze, soldaţii sunt mutaţi în noi locaţii la interval de câteva zile, fără telefoane mobile şi fără să li se spună unde se află. Cu hrana raţionalizată, deseori neplătiţi şi epuizaţi total, mulţi dintre ei acceptă câte o pâine de la localnici şi, din când în când, chiar o ofertă discretă de a se alătura rebeliunii. 

Un opozant al regimului al-Assad şi activist în sprijinul revoltelor din Siria a discutat cu un tânăr militar originar din estul ţării. “După ce a ezitat multă vreme, soldatul a accepat ceva de mâncare şi a fost uimit că  îi vorbeşte cineva în arabă” a declarat activistul. “Militarul a întrebat unde se află şi a fost de-a dreptul uluit să afle că este în Damasc. Comandantul lui îi spusese că vor merge în Israel să lupte împotriva sioniştilor”
.

Lumea occidentală acţionează de parcă demersurile diplomatice ar putea avea o şansă în cazul problemei siriene. A privi dictatura din Siria prin prisma standardelor unui guvern democratic înseamnă o “neînţelegere elementară”
 a situaţiei, afirmă unul dintre puţinii ambasadori europeni rămaşi la Damasc. 

Până de curând, un panou amplasat pe aeroportul internaţional din Damasc întâmpina nou-veniţii cu mesajul “Bine aţi venit în Siria lui Assad”. Într-un mod succinct, descria, de fapt, realitatea: o ţară pe care familia conducătoare o trata ca şi cum i-ar aparţine. Toate instituţiile şi întreprinderile aflate în subordinea guvernului, ca şi afacerile legale şi ilegale, sunt controlate direct sau indirect de membrii familiei prezidenţiale. Dacă familia Assad va pierde puterea, va provoca un dezastru pentru alawiţi, care reprezintă mai puţin de 10% din populaţie, dar controlează poziţii cheie.

Revoltele din Siria sunt combătute prin “folosirea tuturor mijloacelor”
, situaţie ilustrată şi de restabilirea influenţei a doi veri ai preşedintelui, ale căror activităţi criminale au fost şocante chiar şi într-un astfel de regim. Fawwaz şi Munzir Assad şi-au folosit numele pentru a înfiinţa un imperiu mafiot în oraşul-port Latakia în anii '90. Ei controlau comerţul cu arme, droguri şi carne vie. Bandele lor de contrabandişti şi grupurile de criminali reuniţi sub numele de Shabiha erau de neatins pentru poliţie şi serviciile de informaţii. În prezent, Shabiha a devenit miliţia proguvernamentală căreia i se permite să bată, să ucidă, să violeze şi să jefuiască după propriul plac. În afară de plata zilnică, de aproximativ 30 de euro, membrii Shabiha au permisiunea de folosi violenţa inclusiv pentru câştiguri personale. Acest lucru a determinat creşterea numărului celor implicaţi cu zeci de mii de persoane. Shabiha reuneşte, în principal, alawiţi, dar există în rândurile sale şi numeroşi sunniţi şi druzi.

“Regimul lui Assad a creat un monstru care a scăpat de sub control”
. Chiar şi în interiorul serviciilor de informaţii, care sunt comandate integral de ofiţeri alawiţi, lăcomia prevalează în faţa obiectivelor politice. La început, demonstranţii şi activiştii erau eliberaţi ocazional în schimbul unor sume de bani. În prezent, potrivit unor deţinuţi, sunt încarceraţi oameni de afaceri, dar nu pentru a se fi opus regimului, ci pentru că familiile lor pot strânge sume mari de bani pentru a le răscumpăra libertatea.

Liderul al-Qaida: “Înainte, lei ai Siriei!”

Şeful grupării teroriste al-Qaida, Ayman al-Zawahiri, a anunţat, într-o înregistrare video postată online pe forumurile jihadiste, că susţine mişcarea contestatară a regimului din Siria.

În această înregistrare, intitulată “Înainte, lei ai Siriei!” care durează opt minute, Ayman al-Zawahiri acuză regimul sirian de crime împotriva propriilor cetăţeni şi îi laudă pe cei care se ridică împotriva guvernului de la Damasc.

Ayman al-Zawahiri îi încurajează pe sirieni să nu aibă încredere în guvernele occidentale sau arabe, care ar impune, în opinia lui, un regim fidel Occidentului. El le cere musulmanilor din Turcia, Iordania şi Liban să susţină rebeliunea şi să răstoarne actualul regim, pe care îl califică drept “antiislamic”.

“În Siria trebuie trimise trupe internaţionale şi arabe”
Ministrul de Externe din Qatar, şeicul Hamad ben Jassem al-Thani, a declarat că este oportun să fie trimise forţe arabe şi internaţionale în Siria, unde reprimarea mişcării de contestare a regimului preşedintelui Bashar al-Assad s-a soldat cu mii de morţi în decurs de un an.

“A venit vremea să aplicăm propunerea de a trimite forţe arabe şi internaţionale în Siria”
 a afirmat el, în cursul unei reuniuni a miniştrilor arabi ai Afacerilor Externe, la sediul Ligii Arabe din Cairo, la care a participat şi şeful diplomaţiei ruse, Serghei Lavrov.

 “În Consiliul de Securitate nu am obţinut o rezoluţie din cauza opoziţiei ruso-chineze, care a trimis un mesaj greşit regimului sirian” a adăugat ministrul de Externe din Qatar.

Liga Arabă anunţase că va cere Consiliului de Securitate “să adopte o rezoluţie pentru formarea unei forţe de menţinere a păcii ONU-arabi, pentru a supraveghea aplicarea acordului de încetare a focului”.

Organizaţia panarabă a decis, de asemenea, să furnizeze sprijin politic şi material opoziţiei siriene.

Washingtonul şi aliaţii săi studiază opţiunea militară
Statele Unite ale Americii şi aliaţii lor au început discuţii ”serioase”
 privind o posibilă intervenţie militară în Siria.

Printre opţiunile examinate figurează livrările directe de arme către opoziţia siriană, trimiterea de trupe în vederea asigurării de ”coridoare umanitare'”
 sau a unei ”zone de securitate” pentru protestatari, precum şi lovituri asupra sistemului antiaerian al Siriei. Opiniile sunt diferite în privinţa amplorii, termenelor şi mijloacelor de intervenţie. Eforturile americane în Siria vizează asigurarea transferului de ajutor umanitar în ţară şi unificarea diferitelor grupuri ale opoziţiei anti-Al-Assad. 

Barack Obama şi preşedintele Camerei Reprezentanţilor a Congresului SUA, John Boehner, au declarat că Washingtonul nu va iniţia acţiuni militare unilaterale împotriva Damascului.

Senatorii republicani John McCain, Lindsey Graham şi colegul lor independent Joe Lieberman au făcut apel la autorităţi pentru lansarea unor lovituri aeriene asupra forţelor armate siriene pentru ”a-l constrânge pe Bashar al-Assad să demisioneze”. Cu toate acestea, preşedinta Comisiei pentru afaceri externe a Camerei Reprezentanţilor, Ileana Ros-Lehtinen (republicană), a lăsat să se înţeleagă că nu va fi autorizată de către Cameră recurgerea la forţa militară împotriva Siriei.

UE pregăteste noi sancţiuni împotriva regimului sirian
Uniunea Europeană pregăteşte noi sancţiuni împotriva regimului lui Bashar al-Assad, au decis liderii săi reuniţi în summit la Bruxelles, în timp ce reprimarea opozanţilor continuă în Siria.

Şefii de state şi de Guverne din UE “confirmă intenţia de a spori presiunea supra regimului sirian atât timp cât violenţele şi încălcarea drepturilor omului continuă”
 se arată în proiectul de declaraţie finală a summit-ului. 

Liderii UE le-au transmis miniştrilor Afacerilor Externe să pregătească “noi sancţiuni punctuale împotriva regimului”. În declaraţia comună, îi solicită din nou preşedintelui Bashar al-Assad să cedeze puterea şi să faciliteze astfel o tranziţie paşnică. Liderii europeni insistă de asemenea ca Damascul să autorizeze un “acces liber şi total” personalului care ar urma să asigure asistenţa umanitară.

Europa a adoptat deja în ultimele luni mai multe seturi de sancţiuni împotriva Damascului. Ultimele au fost adoptate luni şi vizează Banca Centrală siriană, ale cărei active în Europa sunt îngheţate şi interzice comerţul cu metale preţioase din această ţară. În ambele cazuri este vorba despre a priva regimul de surse de finanţare pentru continuarea reprimării opozanţilor.

Setul de sancţiuni adoptate de Uniunea Europeană include şi un embargo asupra transportului aerian de marfă din Siria, astfel că aceste avioane nu vor mai putea ateriza pe teritoriul european. Şapte miniştri au fost adăugaţi pe o listă cu aproximativ 150 de persoane şi organizaţii sau întreprinderi, între care figurează principalii membri ai regimului sirian, care fac obiectul unor interdicţii de viză în Europa şi blocării bunurilor.

Ultima şansă pentru pace în Siria
Guvernul sirian a acceptat planul în şase puncte propus de Kofi Annan, care consideră această decizie drept o “etapă iniţială importantă”
 menită să pună capăt violenţelor, a anunţat marţi purtătorul de cuvânt al emisarului ONU şi Ligii Arabe.

“Guvernul sirian i-a scris emisarului special comun Kofi Annan, acceptând planul său în şase puncte aprobat de Consiliul de Securitate al ONU” a anunţat Ahmad Fawzi, purtătorul de cuvânt al lui Annan, într-o declaraţie scrisă. “Annan i-a scris preşedintelui al-Assad pentru a îndemna Guvernul sirian să pună imediat în aplicare angajamentele sale” a adăugat el.

În opinia lui Kofi Annan, a precizat  Ahmad Fawzi, decizia Damascului este “o etapă iniţială importantă care ar putea pune capăt violenţelor şi vărsării de sânge” care ar urma să permită totodată un răspuns la “suferinţe” şi “să creeze un mediu propice unui dialog politic care să răspundă aspiraţiilor legitime ale poporului sirian”.

Planul Annan, aprobat pe 21 martie de Consiliul de Securitate, preconizează încetarea tuturor formelor de violenţă armată de către toate părţile sub supravegherea ONU, furnizarea de ajutor umanitar tuturor zonelor afectate de lupte şi eliberarea persoanelor deţinute în mod arbitrar. 

Kofi Annan, care se aşteaptă ca Guvernul sirian să îşi onoreze angajamentele, va coopera “urgent cu toate părţile pentru a se asigura de punerea în aplicare a planului său la toate nivelurile” a precizat purtătorul său de cuvânt.

Fostul secretar general al ONU, care a efectuat o vizită la Moscova la sfârşitul săptămânii cu scopul de a obţine susţinerea Rusiei faţă de planul său, a subliniat, la Beijing, într-o întâlnire cu premierul chinez Wen Jiabao, că are “nevoie de ajutorul”
 Chinei pentru a soluţiona criza din Siria..

Rusia şi China au blocat două rezoluţii ale Consiliului de Securitate al ONU care condamnau reprimarea din Siria, unde au fost ucise peste 9.100 de persoane, potrivit Observatorului Sirian pentru Drepturile Omului. Acest dublu veto a fost criticat dur, mai ales de către Statele Unite, Uniunea Europeană  şi Arabia Saudită. Şeful diplomaţiei de la Riyad a apreciat că atitudinea Moscovei şi Beijingului au permis regimului lui Bashar al-Assad să continue violenţele împotriva populaţiei siriene.

Dmitri Medvedev a apreciat că propunerile lui Kofi Annan pentru Siria sunt “ultima şansă”
 pentru evitarea unui “război civil prelungit” şi a dat asigurări că Rusia va face totul pentru a-l pune în aplicare. Dmitri Medvedev a subliniat că o plecare a lui al-Assad de la putere este o idee cu efecte “pe termen scurt” care nu va soluţiona criza siriană.

Atitudini (aparent) paradoxale: Rusia ar putea participa la o misiune de menţinere a păcii în Siria; Trupe ruseşti antitero au intrat în Siria; Un distrugător al flotei ruse, cu directia Siria

Rusia ar putea participa la o misiune de menţinere a păcii în Siria
Rusia nu exclude participarea la o misiune ONU de menţinere a păcii în Siria, a declarat Mihail Bogdanov, viceministrul afacerilor externe şi reprezentant special al preşedintelui rus pentru Orientul Mijlociu.

“În ceea ce priveşte desfăşurarea unei asemenea misiuni, trebuie să vorbim cu guvernul sirian. Trebuie să ştim care va fi componenţa misiunii, care îi vor fi sarcinile şi mandatul. Dacă vom ajunge să ne înţelegem asupra unor condiţii de desfăşurare a acestei misiuni care să fie acceptabile pentru noi, dacă principiile Cartei ONU şi ale relaţiilor internaţionale vor fi respectate, nu vedem nicio problemă”
 a declarat diplomatul la postul de radio Ecoul Moscovei.

 Reuniţi la Cairo, miniştrii afacerilor externe din Liga Arabă au propus ONU trimiterea unei misiuni comune de căşti albastre în Siria. Ministrul rus al afacerilor externe, Serghei Lavrov, a declarat că Moscova va studia această iniţiativă a Ligii Arabe.

Siria a respins, însă, rezoluţia Ligii Arabe care cerea o forţă comună cu ONU pentru menţinerea păcii şi înăsprirea sancţiunilor economice împotriva Damascului. 

 
În pofida susţinerii acordate Damascului de către Moscova, ministerul rus de Externe a anunţat că va suspenda temporar activitatea la şcoala de pe lângă Ambasada rusă din Damasc. “Decizia a fost luată pentru siguranţa copiilor care studiază acolo”
. Ambasada îşi continuă activitatea normală, a precizat ministerul. 

Pe de altă parte, viceministrul Mihail Bogdanov a afirmat că Ambasada şi Consulatul rus din Siria au pus la punct un plan de evacuare a cetăţenilor ruşi din Siria, al căror număr se ridică la câteva mii. “Ca orice ambasadă, avem un plan de evacuare, pentru că există multe circumstanţe care pot cere aceasta, mai ales catastrofe naturale în care este necesară organizarea unei evacuări. Ambasada şi Consulatul sunt pregătite pentru orice eventualitate” a declarat oficialul rus. El a explicat că nu este vorba numai de angajaţi ai ambasadei şi de rudele lor, dar şi de cupluri mixte, femei şi copii care au paşapoarte ruseşti.

Trupe ruseşti antitero au intrat în Siria

O unitate militară rusească antitero a ajuns în Siria. Surse diplomatice apreciază că gestul Moscovei este o reală “bombă”
 cu serioase repercusiuni.

Trupele ruseşti antiteroriste au ajuns în Siria la bordul navei Iman, care a ancorat în portul Tartus de la Marea Mediterană.

Ambasada Rusiei la Washington şi reprezentanţii Moscovei la ONU nu au comentat ştirea şi au precizat chiar că “nu au informaţii specifice”
 cu privire la sosirea unei unităţi antitero în Siria.

Ministerul Apărării de la Moscova a confirmat că nava Iman a sosit în Siria, dar a precizat că rolul ei este de a susţine lupta împotriva pirateriei în Golful Aden. Oficialii ruşi au precizat că la bordul navei se află un echipaj civil şi trupe de securitate care o protejează. 

Un distrugător al flotei ruse, cu directia Siria 

Un distrugător din cadrul Flotei Ruse a Mării Negre efectuează o misiune în Mediterana, a anunţat un purtător de cuvânt al Marinei, alte surse precizând că este prevăzută o escală într-un port sirian. “Distrugătorul Smetlivi, aflat sub comanda căpitanului Viktor Skokov, a părăsit portul Sevastopol deplasându-se spre strâmtori. Echipajul va efectua misiuni în Marea Mediterană”
 a declarat căpitanul Viaceslav Truhacev, fără să ofere detalii suplimentare.

O sursă militar-diplomatică a precizat, însă, că această navă echipată cu rachete, capabilă de luptă împotriva submarinelor şi apărare atiaeriană, va efectua o escală în portul sirian Tartus, singura bază navală de care Rusia dispune în Marea Mediterană. “Va fi o escală strict tehnică, pe care o efectuează aproape toate navele flotei militare ruse ce efectuează misiuni în Marea Mediterană”.

La jumătatea lui martie, Ministerul rus al Apărării a anunţat că o navă de aprovizionare rusă, şi anume Iman, a efectuat o escală în portul Tartus, cu scopul de a alimenta nave ale Flotelor Mării Negre şi Mării Nordului care asigură securitatea împotriva piraţilor în Golful Aden. 

Anterior, portavionul rus Amiral Kuzneţov efectuase, de asemenea, o escală la această bază navală, în cadrul unei misiuni în Mediterana şi Adriatica, lucru care a suscitat îngrijorarea unor observatori, având în vedere tensiunile din regiune.
Turcii din Siria sunt sfătuiţi să se întoarcă acasă

Executivul de la Ankara sfătuieşti turcii care locuiesc în Siria să părăsească acest stat, deoarece zona prezintă “serioase ameninţări de securitate”
.

Ministerul de Externe al Turciei a anunţat, printr-un comunicat că suspendă activitatea unor servicii consulare începând cu data de 22 martie. 

Premierul Recep Tayyip Erdogan a recomandat o zonă mai sigură, în apropierea graniţei, unde numărul refugiaţilor a crescut rapid în ultimele zile. 

Ştirea vine într-un moment în care Siria comemorează un an de la revoltele care au dus la moartea a mai mult de 8.000 de oameni. Activiştii anti-guvernamentali din Siria au îndemnat la proteste în masă şi aşteaptă acţiuni ale Armatei Sirieni Libere. 

Şeful diplomaţiei de la Ankara a afirmat că activitatea ambasadei din Damasc va fi întreruptă, adăugând că rămâne deschis consulatul din Aleppo. “Le recomandăm conaţionalilor noştri din Siria să părăsească Siria şi să vină acasă”
. A adăugat că ia în considerare inclusiv retragerea ambasadorului turc de la Damasc, odată ce toţi cetăţenii turci din Siria vor fi în siguranţă.

Turcii se tem ca vor intra în război. 

În timp ce în Siria continuă conflictele sângeroase dintre protestatari şi armata preşedintelui Bashar al Assad, atmosfera se înfierbântă şi la graniţa cu Turcia. 

Orasul turc Antakia a devenit punctul în care se ciocnesc două viziuni diametral opuse despre evenimentele din Siria. Locuitorii oraşului se tem că în zonă ar putea izbucni un război şi îl susţin pe al Assad, iar in taberele de refugiaţi din apropierea frontierei ajung tineri care speră să primească arme pentru a se întoarce în Siria să îl infrângă pe preşedinte.

România retrage personalul auxiliar din Ambasada de la Damasc 

Ministerul Afacerilor Externe a hotărât retragerea personalului auxiliar şi a membrilor de familie din cadrul Ambasadei României la Damasc, se arată într-un comunicat, în care se insistă asupra recomandării adresate românilor aflaţi în Siria de a părăsi teritoriul acelei ţări cât mai repede.

“Ministerul Afacerilor Externe a hotărât retragerea personalului auxiliar şi a membrilor de familie din cadrul Ambasadei României la Damasc. De asemenea, Ministerul Afacerilor Externe foloseşte acest prilej pentru a reitera recomandarea adresată cetăţenilor români care se află pe teritoriul sirian, să-l părăsească cât mai curând posibil prin mijloacele comerciale de transport încă operaţionale (aeriene, navale şi terestre)”
 se arată în comunicat.

În Siria continuă acţiunile de reprimare şi confruntările armate, în pofida apelului Naţiunilor Unite adresat tuturor părţilor de instituire a unui armistiţiu zilnic de câteva ore.

Dezvăluiri: Siria a primit sfaturi de reprimare a revoltelor de la Iran; Admiratoarele secrete ale preşedintelui sirian
Siria a primit sfaturi de reprimare a revoltelor de la Iran
Cotidianul britanic The Guardian a publicat e-mail-uri prezentate ca fiind scrise sau primite de Bashar al-Assad şi ajunse ulterior la opozanţi, menite să arate că preşedintele sirian a primit “consiliere de la Iran” în privinţa reprimării revoltelor.

Publicaţia britanică admite că “este imposibil de îndepărtat în totalitate posibilitatea (existenţei) unor falsuri” între aceste 3.000 de e-mailuri, dar precizează că a procedat la verificări care o fac să creadă în autenticitatea lor.

Potrivit The Guardian, aceste e-mail-uri au fost trimise sau primite de preşedintele sirian Bashar al-Assad şi de soţia sa Asma în perioada martie 2011 - februarie 2012, când au ajuns în posesia unei “surse din opoziţia siriană”. E-mail-uri denotă, potrivit ziarului, că preşedintele sirian a primit consiliere din partea Iranului sau a unor persoane având legături de această ţară.

În unul dintre e-mail-uri, reprodus şi tradus în engleză, un bărbat prezentat drept consilierul pentru comunicare al lui Bashar al-Assad îi dă sfaturi preşedintelui înainte de susţinerea unui discurs, precizând că recomandările sale se bazează pe “consultări cu un mare număr de persoane” inclusiv “consilierul politic al ambasadorului iranian”. Astfel, îi recomandă preşedintelui al-Assad să utilizeze un “limbaj aspru şi violent”, să îşi exprime aprecierea faţă de susţinerea “ţărilor prietene” şi subliniază că regimul ar trebui să “divulge mai multe informaţii cu privire la capacităţile (sale) militare” cu scopul de a descuraja opozanţii.

Un alt e-mail, provenind aparent de la Khaled al-Ahmed, prezentat ca fiind consilierul lui Bashar al-Assad pentru operaţiuni în oraşele rebele Homs şi Idleb, îl incită pe preşedinte să îşi “consolideze politica de securitate cu scopul restaurării controlului şi autorităţii statului”. De asemenea, consilierul îl avertizează pe Bashar al-Assad că jurnalişti europeni “au pătruns în zonă, traversând frontiera libaneză ilegal”.

Într-un mesaj prezentat ca provenind de la Mayassa al-Thani, fiica emirului Qatarului, cuplului prezidenţial sirian i se face o propunere de exilare. “Eu cred sincer că este un moment bun pentru a pleca şi a reîncepe o viaţă normală. Sunt sigură că aveţi multe locuri unde puteţi merge, inclusiv la Doha” se arată în acest mesaj aparent destinat Asmei al-Assad.

Admiratoarele secrete ale preşedintelui sirian

Preşedintele sirian Bashar al-Assad, căsătorit cu Asma al-Assad, a primit e-mail-uri de dragoste de la trei femei. Două dintre acestea sunt tinere membre ale echipei sale pentru relaţii publice care afirmă că le este dor de el.

“Nu pot să trăiesc fără tine”
 i-a scris o a treia femeie, despre care se spune că este designer de bijuterii. Un alt e-mail conţine fotografii ale unei femei neidentificate, care se sprijină de un zid, fiind îmbrăcată doar în lenjerie de culoare albă.

Fragmente din mesaje au fost publicate şi de Sunday Times, publicaţia scriind că activişti antiguvernamentali sirieni au procurat şi făcut publice această corespondenţă pentru a-l expune dezaprobării publice pe dictatorul sirian. Dezvăluirile s-ar putea dovedi dăunătoare reputaţiei lui al-Assad în lumea arabă, mai ales în conservatorul Iran. Soţia acestuia a fost văzută rar în public în ultimul an, de când regimul reprimă cu brutalitate revolta populară.

Una dintre cele trei admiratoare este prezentată ca fiind Sheherazad Jaafari, în vârstă de peste 20 de ani, consilier pentru relaţii publice şi fiica ambasadorului Siriei la ONU. “Îl iubesc foarte, foarte, foarte mult şi îmi este dor de el” îi cere ea unei alte consiliere a lui al-Assad să îi transmită acestuia, într-unul dintre aceste e-mail-uri. Într-un alt e-mail, scrie cu entuziasm despre cât de “adorabil” este al-Assad.

Cealaltă consilieră pentru relaţii publice, prezentată în Sunday Times ca Hadeel al-Ali, a ataşat e-mail-ului o fotografie cu al-Assad tânăr pe care îl consideră “drăguţ”. Numele celei de a treia femei este Rasha Mouakeh. 

Presa de stat a catalogat e-mail-urile ca false, precizând că nu există vreo dovadă a unei relaţii sexuale, iar niciuna dintre femei nu a fost disponibilă pentru comentarii.

Publicarea acestor e-mail-uri survine după dezvaluirea unui schimb de mesaje între preşedintele sirian şi o femeie misterioasă, în care discuţiile despre probleme de stat sunt amestecate cu flirtul. De asemenea, în mesaje trimise de la o altă adresă, posibil a aceleiaşi femei, dar cu un nume fals, cei doi fac schimb de cântece de dragoste libaneze. Unul dintre mesaje conţine expresia “te iubesc” în limba arabă.

Diversiunea:
FC Barcelona şi traficul de arme în favoarea rebelilor sirieni
Un post public de televiziune din Siria susţine că F.C. Barcelona, una dintre cele mai bune echipe de fotbal din lume, îi ajută în contrabanda cu arme pe rebelii care luptă împotriva forţelor de securitate loiale preşedintelui sirian Bashar al-Assad.

În cadrul unui material referitor la felul în care canale media arabe precum Al-Jazira sau Al Arabiya “distorsionează evenimentele”
 din Siria, postul Al Dunya TV a difuzat un material video cu secvenţe de la partida dintre Barca şi principalul său rival, Real Madrid.

Prezentatorul sirian a susţinut că amplasarea pe teren a jucătorilor Barcelonei redă de fapt rutele contrabandei cu arme către rebelii sirieni. Jucătorii ar reprezenta contrabandiştii, iar poziţia mingii indică locul în care se află armele în momentul desfăşurării partidei, a explicat doct prezentatorul. Potrivit acestuia, când starul Barcelonei, Leo Messi, pasează mingea, el de fapt le transmite rebelilor că armele au ajuns la ei. 

Materialul difuzat de televiziunea siriană a devenit ţinta ironiilor întregii prese arabe. 

Nu este prima dată când postul Al Dunya TV susţine că un eveniment sportiv face parte dintr-un complot care vizează înlăturarea de la putere a lui al-Assad. În timpul unui meci de fotbal dintre Siria şi Bahrein, acelaşi post de televiziune a acuzat un prezentator de ştiri sportive de la Al Jazira că incită împotriva preşedintelui Siriei.

INSTANTANEE

Pentru americani, Europa nu este un model

Faptul că politicienii, în timpul campaniilor electorale, se atacă unii pe ceilalţi, face parte din joc. Rick Santorum nu este primul conservator care să susţină, cu puţin respect pentru realitate, că niciun bătrân nu mai este în securitate în Olanda după legalizarea eutanasiei. Dar în actuala campanie, lucrurile au ajuns într-un punct nemaiîntâlnit vreodată. Şi apare ceva care este şi mai penibil pentru europeni: o anumită  milă. Ca şi cum Europa nu ar mai avea vreo importanţă. 

În întrunirile de campanie republicane se vorbeşte despre China, India şi Brazilia. Candidaţii nu ştiu cu adevărat dacă aceste puteri emergente sunt un pericol sau o oportunitate. Dar ele sunt oricum considerate ca fiind viitorul. Europa reprezintă trecutul. Ea nu este menţionată sau atunci când este, numai ca exemplu de ceea ce nu trebuie făcut. "Europa nu funcţionează, nici în Europa nici aici"
 îi place lui Mitt Romney să repete.

Acesta foloseşte statul-providenţă european ca o armă pentru a-l lovi pe Barack Obama. Pentru  republicani, preşedintele democrat "se inspiră din capitalele europene". El este partizanul unei politici în care cetăţeanul iubitor de libertate nu poate profita personal de banii câştigaţi din greu, ci trebuie să-i cedeze în mare parte unui stat atotputernic, care îi redistribuie ulterior celorlalţi. 

Obama, un "socialist european"

Un astfel de stat al bunăstării la moda europeană este potrivnic "sufletului Americii", proclamă Romney la fiecare etapă a campaniei sale şi este întotdeauna întâmpinat cu aplauze. Cel care este pro-american trebuie să fie anti-european şi, prin urmare, anti-Obama. Această logică foarte puţin nuanţată a retoricii electorale ale lui Romney funcţionează. Newt Gingrich merge chiar şi mai departe. El îl descrie pe Obama drept un "socialist european", care încearcă să impună americanilor o ideologie ostilă şi străină.

Faptele sunt o noţiune elastică în perioadă electorală. Olanda nu este un "câmp de exterminare" ("killing field") pentru persoanele în vârstă. Europa nu este un tărâm al făgăduinţei şi Obama nu este socialist. Nici republicanii nu sunt darwinişti deghizaţi. Deşi aceştia conduc, în teorie, o campanie împotriva puterilor publice, reiese de fiecare dată din sondajele de opinie că alegătorul republican nu doreşte, de fapt, să fie modificate programele sociale în favoarea persoanelor în vârstă şi bolnave "pentru care a plătit toată viaţa". Dar astfel de nuanţe tind să se estompeze în timpul campaniilor electorale. Acestea pun în evidenţă contrastele. Alegerile denaturează deci rapid imaginea.

"Singurul lor mijloc de a menţine costisitoarele state ale bunăstării este de a impune tinerilor contracte de muncă temporare pentru salarii mici", scria New York Times. Liderii europeni pot ironiza cât vor SUA cu privire la inegalităţi şi lipsa sistemului de protecţie socială, dar Europa îşi lasă tinerii să sufere pentru cei mai în vârstă, potrivit lui publicaţiei. America are şi ea o datorie uriaşă, dar competitivitatea este intactă. "Creşterea noastră se va relua", menţiona acesta. 

Europa, totuşi de o importanţă vitală

Chiar şi în acest caz se pot formula obiecţii. Astfel mobilitatea socială este mai mare în Europa decât în America. Dar imaginea negativă de scleroză domină. Şomajul în rândul tinerilor este barometrul. În Spania, acesta este de aproape 50%, în Grecia 48%. Statele Unite sunt la distanţă, cu 18%. Dar un Wall Street Journal consideră că este totuşi relativ ridicat şi se teme că "oboseala" europeană  ameninţă şi America. 

Din când în când, deşi rar, se aude ceva pozitiv. Cu ocazia petrecerii organizate pentru victoria lui Romney, în New Hampshire, Richard Breeden strălucea de satisfacţie. Candidatul lui câştigase. El are 62 de ani şi a lucrat la  Casa Albă în timpul lui Bush senior. "Trebuie să stabilizăm Europa, este de o importanţă vitală pentru noi"
. Cuvinte care răsună ca o voce din trecut.

„Piraţii” câştigă teren

Mai mult decât un grup haotic de protestatari pe Internet, Partidul Piraţilor apare dintr-o dată ca fiind a treia forţă politică din Germania: pentru Die Welt, acesta ar putea fi iniţiatorul unei noi democraţii ale erei post-industriale, şi nu numai în Germania, ci în întreaga Europă. 

Este încă prea devreme pentru a şti dacă Piraţii vor reprezenta mai mult decât un detaliu în istoria democraţiei europene. Şi totuşi, dacă nu se pierd în greşeli de tinereţe, aceştia au şanse bune să transforme forma democraţiei din secolul al XXI-lea, să digere fondul sfârşitului erei creşterii, să ajungă la o justă repartiţie între generaţii pe plan demografic, şi să devină pe deasupra primul partid cu adevărat european.

 Ideea de reprezentare a poporului prin intermediul unor organizaţii zise "de masă" este la fel de învechită şi de depăşită ca şi era industrială. În faţa dislocării organizaţiilor lor, care mergeau odinioară atât de bine, industria muzicală şi industria turismului sunt în criză, iar sistemul politic va suferi aceeaşi soartă. Software-urile on-line (de participare cetăţenească) precum "Liquid Feedback" al Partidului Piraţilor, sunt capabile de a dizolva în mod foarte eficient o organizaţie politică apărută la vremea îndepărtată a "democraţiei minimale".

Transparenţă şi participare cetăţenească

Abolirea separării stricte între producători şi consumatori se va extinde asupra sferei politice. Mulţi dintre cei care erau consideraţi înainte drept specialişti politici nu văd în acest fenomen decât o scădere a nivelului politicii, o urcare la putere a amatorilor. Şi totuşi aici constă poate cea mai bună şansă a noastră de a trece de cataclismul economic care ne aşteaptă, prin intermediul unei democraţii cu adevărat funcţionale.

Dacă este adecărat că sistemele politice occidentale ştiu să structureze societatea în vremuri de creştere economică, este la fel de adevărat că dau rapid de turbulenţe când nu reuşesc să rezolve o stagnare persistentă a PIB-ului. Problemele care au zguduit Grecia sau grevele care s-au desfăşurat în Spania permit o întrezărire a ceea ce se întâmplă atunci când, după ani de austeritate şi de reduceri bugetare, tot nu se vede lumina de la capătul tunelului.

În această "eră a mai puţinului" („Age of Less”, volum aparţinându-i lui David Bosshart) care este pe cale să înceapă, este greu de crezut că se va reveni la vechiul model economic de creştere - cel mai probabi trebuind deci să fie instaurat un nou model politic. Dacă rămâne democratic, un astfel de model va trebuie însoţit de mai multă transparenţă şi de o participare cetăţenească mai activă decât ceea ce partidele de la putere, din orice ţară, vor să permită.

Transparenţa şi participarea cetăţenească sunt cea mai bună cale de a scoate moneda comună şi Uniunea Europeană din impasul în care se află. Înseamnă pentru democraţie un mijloc de a trece peste eşecul previzibil al tehnocraţilor.
Terenul de încercare al alegerilor europene

Tinerii -  segment care este astăzi de facto exclus – s-ar putea, astfel,  integra în societate, fiind parte a procesului de luare a deciziilor la nivel european. Aproape pretutindeni, criza economică a dus la o creştere însemnată a şomajului în rândul tinerilor - culminând cu peste 50% în Grecia şi Spania. Născuţi în perioada baby-boom-ului, părinţii se ţin încleştaţi de locurile lor de muncă, lăsând copiilor doar strada. Tinerii formează nucleul obiectivelor Partidului Piraţilor.

Această "generaţie pierdută" a încercat deja o primă rebeliune în 2011. A început în luna mai, cu revolta indignaţilor în Spania, înainte de a se răspândi pe întregul continent sub forma mişcării Occupy. Adepţii acestei mişcări erau uniţi de un sentiment contestatar comun, din care însă nu a rezultat un obiectiv clar. Fără capacitatea de a găsi un ecou în sfera politicului, acest sentiment este menit să se amplifice şi să sfârşească prin a exploda în acţiuni contra-productive.

Pentru a integra această mişcare în sistemul politic a trebuit inventat ceva de genul Partidului Piraţilor. „Piraţii” vor fi existând deja de doi ani la alegerile europene din primăvara anului 2014 când vor încerca să-şi facă un loc la scară europeană. Până acum, alegerile europene erau un fel de teren de încercare pentru noi partide care doreau să ajungă la nivel naţional. 2014, pentru prima oară, s-ar putea să aducă o nouă formaţiune politică pe scena europeană.

Devizele mişcării piraţilor

“Liber”, “deschis”, dar mai ales “transparent' sunt devizele care marchează programul mişcării Piraţilor, de când aceasta a luat fiinţă în Suedia în urmă cu cinci ani, ca reacţie împotriva legislaţiei privind drepturile de autor. Unul dintre textele de bază ale mişcării a devenit “Declaraţia de independenţă a spaţiului cibernetic” redactată în 1996 de John Perry Barlow, compozitorul formaţiei Grateful Dead şi fondator al Electronic Frontier Foundation. Împotriva reglementării Internetului de către stat, el a apelat la numele marilor liberali Thomas Jefferson, John Stuart Mill, Alexis de Tocqueville sau Louis Brandeis.

“Măsurile tot mai duşmănoase şi coloniale ne pun în situaţia foştilor apărători ai libertăţii şi autodeterminării, pe care autorităţile unor puteri îndepărtate şi neştiutoare le-au respins” se arată în Declaraţie “Noi ne scriem propriul contract social. Modul nostru de a guverna se va dezvolta în conformitate cu condiţiile lumii noastre, nu cu a voastră. Lumea noastră este diferită”.

Libertate pentru individ - scepticism faţă de stat

Aceste idei sunt profund înrădăcinate în America. Dintr-un puternic accent pus pe libertatea individului derivă un scepticism extrem faţă de stat şi de guvernare, care sunt legitimate doar prin participare directă. În Germania, astfel de idei erau monopolul unui mic curent liberal. Dar libertarianismul este în SUA o mişcare compozită, căreia îi aparţin atât adepţii lui Ayn Rand, profeta unui capitalism radical egoist, cât şi socialişti libertarieni, care se orientează în funcţie de gânditorii anarhişti ai penultimei schimbări de secol.

Nu trebuie exagerate aceste rădăcini teoretice. Loialitatea faţă de doctrină nu este o virtute a „piraţilor”. Printre noii deputaţi ai Berlinului sunt şi unii care se entuziasmează în faţa ideilor lui Karl Marx. Liderul „piraţilor” la nivelul Bund-ului a fost, anterior, membru al CDU.

Elementul libertarian al „piraţilor” este accentul pus pe o formă de democraţie cât mai directă. Parlamentarii trebuie să reprezinte voinţa explicit articulată a alegătorilor, care este schimbătoare şi în funcţie de instrumentele folosite. Convingerea că pot găsi cu mijloacele Internetului soluţii mai bune pentru fiecare caz în parte îi ancorează în ciber-libertarianismul lui Barlow.

O generaţie a Internetului

Faptul că această mişcare a fost creditată cu voturi are legătură cu faptul că, între timp, o întreagă generaţie a fost socializată după legile Internetului. Cine a învăţat că poate urmări fiecare euro cheltuit de guvern printr-un click de mouse nu va înţelege de ce instituţiile publice invocă, permanent, secretul de serviciu. 

Unii membri ai partidelor mainstream încă simt Internetul ca pe o ameninţare şi vor să-l supună legilor lumii offline, aşa cum s-a văzut după atentatul din Norvegia. Dar, numeroşi alegători vor să parcurgă mai degrabă drumul invers - aceştia îşi vor construi spaţiul de libertate şi în afara reţelei.

“Să îndrăznim mai multă democraţie”, era cel mai cunoscut slogan al lui Willy Brandt. „Piraţii” l-au confiscat. Apelurile la deschidere şi transparenţă nu mai sunt demult preocupări speciale ale unei comunităţi virtuale. Protecţia “denunţătorilor” este trecută ca punct aparte în programul Partidului Piraţilor.

În epoca post-Wikileaks toate acestea sunt bine receptate într-un oraş în care o majoritate populară a forţat Senatul să facă publice contractele de privatizare a Societăţii de apă din Berlin.
Europa, sub grava ameninţare a precarizării umane

Criza favorizează emergenţa unei noi clase sociale în Europa. Numită "precariat" de către sociologi, aceasta este compusă din tineri lipsiţi de perspectiva unui un loc corect de muncă şi unei vieţi decente. 

Ei consideră munca drept baza reuşitei şi fericirii lor de viitor, dar le este din ce în ce mai greu să găsească locuri de muncă. Polonezii de 18-34 ani reprezintă mai mult de jumătate dintre şomerii declaraţi, iar rata şomajului în această categorie de vârstă este de două ori mai mare decât media naţională de 11.7% (date din iulie 2011).

Contextul social este exploziv, aşa cum se poate vedea din exemplul Europei occidentale, adeseori vătămată în ultimii ani de izbucnirile de mânie ale tinerilor săi. Suburbiile Parisului în flăcări, luptele de stradă în centrul Atenei, manifestaţiile masive în Madrid şi, mai recent, revoltele din Londra sunt semne evidente ale unei crize sociale.

Nesiguranţa zilei de mâine

Tinerii sunt principalele victime ale crizei economice. În momentul de faţă, 20.4% dintre europenii între 15 şi 24 de ani în căutare de locuri de muncă rămân şomeri, ceea ce înseamnă o treime mai mult decât în 2008. Această rată este doar o medie europeană, care ascunde diferenţe între ţări care au rate  îngrijorătoare de şomeri - de 42% printre tineri în Spania, 30% în Statele Baltice, Grecia şi Slovacia sau 20% în Polonia, Ungaria, Italia şi Suedia.

Când tinerii reuşesc să găsească un loc de muncă, acesta este rareori stabil. Slovenia şi Polonia sunt campioni ai muncii temporare, întrucât 60% dintre salariaţii de mai puţin de 25 de ani lucrează cu astfel de contracte. Situaţia nu este mai bună în Franţa, Germania, Suedia, Spania şi Portugalia, unde menţionatele cazuri depăşesc 50%.

Remunerarea redusă a tinerilor este un alt fenomen larg răspândit în Spania, Franţa şi Portugalia. Spaniolii cu vârste cuprinse între 16 şi 19 ani primesc doar 45,5% din salariul unui adult, iar cei între 20 şi 24 de ani, 60,7%. Aceste salarii mici au un impact direct asupra creşterii numărului de lucrători săraci care, deşi au un loc de muncă, nu reuşesc să îşi asigure un trai decent. Aceştia sunt mai numeroşi în România (17,9%) şi Grecia (13,8%), faţă de Spaniei (11,4%), Letoniei (11,1%) şi Poloniei (11%).

Toţi aceşti oameni tineri au în comun nesiguranţa zilei de mâine, ceea ce presupune lipsa proiectelor, iar salariile foarte scăzute nu permit o viaţă decentă. În latină, Precarius înseamnă "obţinut prin rugăciune". În sociologia contemporană, înseamnă o persoană aflată în suspensie între prosperitate şi sărăcie, fără securitate materială, şi ameninţată constant de prăbuşirea statutului său social.

Asistăm, astfel, la naşterea unei noi clase sociale, afirmă Guy Standing, profesor de Securitate Economică la Universitatea din Bath şi autor al cărţii "The Precariat: The New Dangerous Class" (Precariatul, noua clasă periculoasă - încă nu a fost tradusă în limba română).

 Educaţi, săraci şi revoltaţi. Aşa sunt clasele mijlocii cele care riscă să devină “educated poor” (săracii educaţi) ai viitorului, care revendică un principiu simplu: economia trebuie să rămână în serviciul omului şi nu invers.

Pactul cu diavolul

Timp de două decenii, guvernele occidentale au reuşit să ascundă precaritatea crescândă a claselor de mijloc. Statele Unite şi Marea Britanie subvenţionează salariile mici prin intermediul sistemului fiscal. Danemarca, Germania şi Olanda şi-au orientat politica socială spre un sistem de încurajare a întoarcerii la muncă, pentru a atenua statisticile şomajului. În Franţa, Italia şi Spania, guvernul susţine indirect tinerii vărsând pensii părinţilor care îşi întreţin copiii în şomaj. Guvernele din ţările dezvoltate au făcut un pact cu diavolul. Acest sistem nu se putea menţine pentru totdeauna. 
Criza financiară a adus deasupra Europei norii grei ai ameninţării falimentului statelor iar guvernele nu şi-au mai putut permite să ascundă precariatul prin metode financiare. Recesiunea din 2009 a crescut rata şomajului şi a condus la un nou val de precarizare. 97% din locurile de muncă create în Marea Britanie înseamnă contracte temporare de muncă. În Germania, aproape jumătate din noile locuri de muncă sunt pe perioadă determinată, fără a lua în calcul cele 7 milioane de indivizi care acceptă "mini-joburi" - munci plătite cu mai puţin de 400 de euro pe lună. În Portugalia, 300.000 de oameni muncesc cu jumătate de normă. În Franţa, 20% dintre studenţi trăiesc sub pragul sărăciei.

Apă la moara extremiştilor

Potrivit lui Guy Standing, precariatul european este compus din trei grupuri. Primul, înrudit cu lumpenproletariatul industrial, este o minoritate adeseori incriminată, predispusă la violenţă, de tipul celei care s-a dezlănţuit pe străzile Londrei. Al doilea grup este tineretul educat, predispus la căuatea unui un loc de muncă, dar care, în situaţia actuală, nu întrevede posibilităţi de a reuşi în viaţă - dar continuă încă să viseze la o lume mai bună. Aceşti tineri au ieşit în luna mai, anul trecut pe străzile din Madrid. Cel mai important este al treilea grup, format din lucrătorii mai în vârstă: de-a lungul anilor, aceştia şi-au pierdut siguranţa materială şi statutul social, sunt marginalizaţi şi dau vina pe străini.

Acest segment este o ţintă perfectă pentru partidele extremiste şi un adevărat pericol pentru  actualul model de societate, avertizează Guy Standing. Dacă precariatul reprezintă o ameninţare pentru Europa, aceasta nu ia forma revoltelor, deşi vor fi probabil din ce în ce mai multe în următorii ani. Adevăratul pericol este întocmai împuternicirea populiştilor anti-imigranţi şi anti-europeni, susţinută de o o parte din ce în ce mai mare a populaţiei.

Precariatul matur este cel pe care mizează Marine Le Pen în Franţa, Geert Wilders în Olanda, "Adevăraţii Finlandezi" în Finlanda şi "Democraţii din Suedia" în Suedia. În ceea ce priveşte precariatul tânăr, politizarea sa eventuală va rezulta mai probabil printr-o alianţă cu extrema stângă, cu mişcări anarhiste sau neo-comuniste.

Toate acestea nu prevestesc lucruri bune pentru Europa. Având în vedere slăbiciunea liderilor europeni în faţa crizei economice, este dificil de crezut că vor fi mai operaţionali în faţa iminentei crize sociale. În acel caz, nu va mai fi vorba despre divergenţe între naţiuni, ci despre divergenţe între  generaţii: conflictele se vor desfăşura în spaţiul intern, între tineri şi bătrâni. Astăzi, elitele politice îmbătrânite din Europa îşi apără în primul rând interesele propriei generaţii, ceea ce alimentează puternic vâlvătaia frustrării  tinerilor şomeri.
Salvaţi tinerii, nu băncile!
Este un titlu semnifivativ întâlnit în publicaţia vieneză Der Stamdard.  Într-adevăr, Europa vine, prioritar, în sprijinul pieţelor financiare, preocupându-se mult mai puţin de sprijinirea tinerilor săi, ale căror drepturi elementare în materie de educaţie, muncă şi locuinţă sunt frecvent încălcate. În replică, acţionează în virtutea unui reflex care s-a „mondializat”: „apucă tot ce poţi şi fugi”. 

Tinerii nu sunt nici un grup social omogen, nici un segment pe marginea prăpastiei. Paradoxal, situaţia este în detrimentul lor întrucât, dacă ar fi aparţinut acelor categorii, planurile de salvare naţionale şi internaţionale i-ar fi avut în vedere, alocându-le miliarde pentru a le asigura educaţie, locuri de muncă, locuinţe - pe scurt, un viitor - conform principiului solidarităţii între generaţii.

Incapacitatea politicienilor sau lipsa lor de voinţă în sensul ajungerii la un consens asupra acestor aspecte subminează treptat pilonii unei societăţi în care din ce în ce mai mulţi cetăţeni ajung, treptat, să fie doar spectatori ai unui sistem cu beneficii predestinate. Un sistem este suportabil doar în măsura în care la el poate participa majoritatea. Îşi pierde, însă, sensul dacă depinde strict de pieţe care sunt, pe cât de libere, pe atât de instabile. Într-un astfel de caz, se transformă într-un sistem depăşit de realitate, fără alternativă, care generează în rândul tinerilor sentimentul incertitudinii, scepticismului - anxietate faţă de viitor. Astfel, tinerii gasesc singuri alternativa - de regula, cea a revoltei violente. 
Grecia, Spania, Chile trec print această experienţă, la scări diferite. Oricât de naţionale ar părea cerinţele acestor diferite mişcări, toate au aceleaşi revendicări fundamentale : tinerii doresc acces la educaţie, muncă şi locuinţe. 

Spiritul "trader" a coborât în stradă - priculoase motivaţii psihologice
Tinerii trăiesc în condiţii care exclud cerinţele elementare ale unui trai civilizat - care sunt, de fapt, drepturi fundamentale. În multe oraşe nu mai sunt suficiente buna educaţie, instrucţia şi un loc de muncă pentru a putea avea şi întreţine o locuinţă - cu atât mai puţin pentru a întreţine o familie.

În timp ce guvernele injectează miliarde de euro în pieţe pur şi simplu pentru a „nu contraria Dow Jones”, sumele necesare societăţii sunt anulate. Doar naivii sau cinicii care discută despre diferenţa dintre tineri frustraţi şi tineri criminali mai pot manifesta surprindere faţă de faptul că aceste politici sunt denunţate ca fiind nepăsare socialmente criminală în ţări precum Spania sau Grecia, unde rata şomajului printre tineri depăşesşte, în unele cazuri, 40%.

Pentru cei care, în pofida greutăţilor, urmează cursuri universitare fără a-şi realiza ambiţiile şi răsplăti efortul, Internetul nu mai este suficient pentru a se descărca psihologic şi temperamental. Este de ajuns - precum în Anglia - să  intervină un incident pentru o izbucnire socială. Astfel, oameni ale căror revendicări sunt juste se transformă în vandali. Mobilurile psihologice sunt clare: la scară mică, se reproduce ceea ce se petrece la scară mare: „apucă tot ce poţi şi fugi”. Spiritul "trader" a coborât, aşadar, în stradă.


Astfel de situaţii trebuie prevenite prin măsuri sociale.
Bomba cu efect întârziat a demografiei Europei
Cel mai tânăr stat al continentului are rata şomajului cea mai ridicată. Locuitorii săi nu au şansa de a călători şi, acasă, şanse minimale de a reuşi. Să fie, oare, Kosovo, pepiniera unei tinere generaţii coaptă pentru revoluţie? 

 „The Irish Times” a publicat, pe aceasta temă, un reportaj-analiză a cărui reproducere scuteşte de orice comentariu.

La orice oră din zi, artişti, scriitori şi visători din Priştina se adună în sala primitoare a "Dit e Nat", o cafenea plină de cărţi a cărui nume înseamnă în albaneză (una dintre limbile oficiale, alături de albaneza kosovară, turca şi limba bosniacilor)  "Zi şi Noapte". Printre ei se numără Astrit Ismaili, un artist conceptual în vârstă de 20 de ani, revenit recent dintr-o călătorie de şase luni la New York. 
"Am fost norocos. Am primit un premiu pentru a merge în SUA" spune el. "Majoritatea oamenilor din Kosovo nu au niciodată oportunitatea să plece, din cauza dificultăţilor pentru a obţine vize. Este trist că talentul şi ambiţia tinerilor de aici sunt mult mai mari decât permite realitatea noastră".
Operele lui Ismaili explorează temele identităţii şi sexualităţii prin prisma unei societăţi care încă nu s-a recuperat după războiul care a zămislit statul independent Kosovo. Acestea pot fi provocatoare - unul dintre proiectele sale îl prezintă pe Ismaili aproape gol pozând lângă zgârie-norul din Priştina - şi el ştie că se joacă cu limitele unei societăţi care a rămas esenţial conservatoare. "Pentru cine nu are posibilitatea de a experimenta lucruri în afara Kosovo-ului, acesta poate fi sufocant".

Sufocantul Kosovo

Sufocant este un cuvânt folosit şi de un absolvent şomer pe care îl vom numi Dren. Trăgând de un macchiato într-o cafenea ticsită - cu vedere spre un monument iconic, nou-născut, de culoare galben-deschis, dezvăluit public atunci când Kosovo şi-a declarat unilateral independenţa în 2008 - Dren arată în jurul lui cu un gest larg. "Priştina este plină de cafenele de acest gen, pline de tineri ca mine care nu au altceva de făcut decât să bea cafele toată ziua" spune el cu amărăciune. "Nu avem de lucru, nici perspective şi nici căi de ieşire din situaţie. Aceasta nu este o ţară pentru tineri".

Kosovo este, totuşi, o ţară de tineri. Cele două milioane de locuitori ai săi fac din Kosovo ţara cu populaţia cea mai tânără din Europa: jumătate din locuitori au sub 25 de ani. Mai mult de jumătate dintre miniştrii guvernului kosovar au sub 40 de ani. Preşedintele ţării, o femeie fost comandant de poliţie, pe nume Atifete Jahjaga, avea doar 36 de ani atunci când a fost aleasă. Şi, aşa cum le place responsabililor kosovari să sublinieze când discută despre problemele de viitor ale Kosovo, statul este, din perspectiva tinereţii, al doilea pe plan mondial, după Sudanul de Sud.

73%, şomajul în rândul tinerilor

Unii cârtesc că guvernul, care a plătit companiei Saatchi & Saatchi aproximativ 5 milioane de euro pentru a pune la punct o campanie de publicitate internaţională, promovând, culmea, "Tinerii europeni" din Kosovo, nu ia destul de în serios puzderia de tineri. Cu doi ani în urmă, Iniţiativa de stabilitate a Kosovo, un think-tank din Priştina, a publicat, în parteneriat cu UNICEF, un raport care estima la 73% şomajului în rândul tinerilor.

"Şomajul în Kosovo distruge tineretul" le-a spus cercetătorilor un respondent pe nume Milot. Alţii au vorbit despre nepotismul şi clientelismul care îngreunează şi mai mult viaţa tinerilor şi a şomerilor. Şi este probabil ca situaţia să se înrăutăţească: se estimează că aproximativ 200.000 de tineri vor ajunge la vârsta de muncă în următorii cinci ani. Alocaţiile de şomaj sunt aproape inexistente în Kosovo. Singurul sistem de alocaţii sociale este familia. Mulţi caută evadarea în alte moduri: consumul de alcool şi de droguri a crescut, potrivit spuselor celor care lucrează cu tinerii din Kosovo.

Rata generală a şomajului în Kosovo este de aproximativ 45%, cea mai mare din Balcanii de Vest. Economia muribundă este dependentă de sectorul serviciilor, de ajutoarele internaţionale şi de banii trimişi de diaspora kosovară, deşi cea din urmă sursă de venituri a fost afectată de criza financiară globală. La frustrările tineretului kosovar se adaugă faptul că ţara lor este singura din Balcani ai cărei cetăţeni nu pot călători liber în ţările UE.

Mişcările naţionaliste de tineri, cu vântul în pupa
Mulţi consideră că ascensiunea mişcării naţionaliste de tineri "Vetevendosje" („Autodeterminare”), de la o mică mişcare de agitatori la al treilea partid din parlamentul kosovar, se datorează capacităţii sale de a canaliza această dezamăgire crescândă faţă de izolarea şi stagnarea ţării.

Vetevendosje se opune oricărui contact cu Serbia, atacă tot ceea ce percepe a fi paternalism din partea misiunilor internaţionale în Kosovo - inclusiv operaţiunea UE cunoscută sub numele de EULEX - şi este în favoarea unirii cu Albania. Străzile din Priştina sunt pline de marcaje cu graffiti, printre care "Eulexperiment" şi "Jo Negociata - Vetevendosje!" („Nu Negocieri - Auto-determinare”).

Liderul Vetevendosje, Albin Kurti, vorbeşte despre o revoltă populară nonviolentă împotriva a ceea ce el vede drept elita politică coruptă în Kosovo. Manifestaţiile stradale ale mişcării au dus de mai multe ori la ciocniri cu poliţia.

Responsabilii politici din Kosovo, dintre care unii îl descriu pe Kurti şi mişcarea sa ca fiind extremişti, nesocotesc posibilitatea agravării protestelor. "Nu există riscuri de genul acesta".

Shem Aliu, un activist de 28 de ani din societatea civilă, care lucrează cu proiecte finanţate de UE, legate de dezvoltarea economică şi de reconciliere, susţine că Kosovo are multe de oferit. "Vrem să aderăm la UE, vrem să facem parte din Jocurile Olimpice, vrem să fim membrii ai organizaţiilor precum FIFA... Vrem să arătăm lumii partea noastră cea mai bună: tinerii talentaţi" spune acesta. "Izolarea cu care ne confruntăm ne întăreşte aspiraţiile. Credem că vin şi zile mai bune pentru noi".

Spectrul neonazismului în Germania - acţiuni antinaziste

 Noile şi vechile landuri federale sunt la egalitate în privinţa frecvenţei delictelor comise de simpatizanţii extremei dreapta. Ca şi înainte, neonaziştii din est sunt mai brutali comparativ cu camarazii lor din „Germania cealaltă”. 

Cu câţiva ani în urmă, poliţia federală, BKA, a raportat o dublare a numărului de infracţiuni comise de extemişti de dreapta în fosta Germanie de Est. Între timp, între noile şi vechile landuri nu mai există aproape diferenţe. "Nici în privinţa durităţii acestor fărădelegi nu mai putem vorbi despre vreo deosebire între estul şi vestul Germaniei"
 a afirmat un purtător de cuvânt al Oficiului Federal pentru apărarea Constituţiei. Cinci sute dintre cele câteva mii de infracţiuni comise au fost de o brutalitate ieşită din comun - de la lovituri grave până la crime. Totuşi specialiştii sunt de părere că atât pericolul extremist cât şi teama populaţiei sunt mult mai mari în fosta RDG. "Acolo neonaziştii au grijă să întreţină ura şi să bage spaima în oameni" susţine Anetta Kahane de la fundaţia Amadeu-Antonio. Vizaţi sunt cu precădere imigranţii.

Extremismul de dreapta influenţează alegerile imigranţilor

Politologii Armin Pfahl-Traughber şi Richard Stöss pun existenţa potenţialului extremist din estul ţării pe seama situaţiei demografice. În vreme ce noile landuri federale se remarcă printr-un număr crescut de tineri atraşi de neonazism, în fosta Germanie Federală sunt activi "vechii extremişti", apărătorii unui "conservatorism de dreapta".

Spre deosebire de vestul ţării, în mediul rural şi urban din est neonaziştii sunt mult mai prezenţi în domeniul social. De exemplu, aceştia oferă meditaţii pentru elevi sau asistenţă şomerilor aflaţi în căutare de lucru, însă ofertele se adresează numai persoanelor fără origini străine. Conform Institutului pentru evoluţie demografică şi dezvoltare din Berlin, imigranţii se simt cel mai bine şi au cele mai bune şanse de integrare acolo unde există o piaţă a muncii mai generoasă. Astfel, preferată este Germania occidentală - zonă în care străinii reprezintă între 15%-38% din totalul populaţiei faţă de maximum 4% în est. 

Cartierele groazei

Tendinţele extremiste şi puternica mişcare de dreapta există încă de pe vremea fostei RDG - însă, atunci, neonaziştii nu erau atât de organizaţi. "În fostul sistem politic, să fii de dreapta era mai degrabă o formă de protest la adresa regimului"
 spune Anetta Kahane.

După căderea Zidului Berlinului, în 1989, mulţi neonazişti din vestul ţării şi-au întrezărit şansa în proaspăta democraţie est-germană. După reunificare, în fosta RDG apăruse un vid politic uriaş. Partidele din partea occidentală a Germaniei vorbeau despre bunăstare şi avânt în Est, dar erau promisiuni greu de acoperit. "Decepţionaţi şi frustraţi au ajuns să fie mai ales tinerii care vedeau cum părinţii lor îşi pierd locurile de muncă" afirmă Jürgen Wichmann, coordonator în cadrul programului de reabilitare a foştilor nenoanzişti "EXIT".

Extrema dreapta din vechile landuri federale a ştiut să exploateze din plin dezorientarea şi dezamăgirea populaţiei est-germane. Neonaziştii vest-germani au cumpărat imobile în estul ţării, mai ales foste gospodării ţărăneşti, pe care le-au transformat în depozite de armament şi muniţie, locuri de întrunire sau baze de antrenament. Extrema dreapta din estul ţării s-a reorganizat, în multe oraşe apărând aşa-numitele "no-go-areas" - "locurile în care, ca străin, ai face bine să nu calci niciodată" adaugă Wichmann. "În caz contrar rişti să fii înjurat sau chiar bătut. Sunt cartierele în care extremiştii de dreapta atacă locuinţe, distrug maşini sau birouri" preizează Wichmann. 
Vestul s-a inspirat din Est

"Între timp, neonaziştii din vest au preluat strategia camarazilor est-germani" spune Anetta Kahane, referindu-se la metodele prin care sunt intimidaţi străinii şi orice altă persoană care luptă împotriva extremismului. Conform Oficiului federal pentru apărarea Constituţiei, în vechile landuri, cele mai multe "no-go-areas" se găsesc la Nürnberg şi în toată regiunea franconă a Bavariei.

Vestea bună ar putea fi că, atât în est cât şi în vest "acolo unde populaţia s-a opus în mod deschis extremismului de dreapta, neonaziştii au renunţat la activităţile lor după o vreme" - precizează Michael Helmbrecht, reprezentant al organizaţiei "Alianţa împotriva extremei drepte". Concret: protestele populaţiei din Dresda şi Gräfenberg (în apropiere de Nürnberg) faţă de intenţiile neonaziştilor de a-şi face "cuiburi" în aceste două oraşe au tăiat avântul acestor grupări. Solidaritatea dă rezultate. Din nefericire, susţin specialiştii, est-germanilor nu prea le place să vorbească deschis despre extremismul de dreapta. În schimb, populaţia din vestul ţării tratează subiectul cu asprime.

Unităţi ale poliţiei au efectuat o amplă razie antinazistă în Germania

Acţiunea poliţiei s-a derulat în Renania de Nord-Westfalia, cel mai populat land german, fiind îndreptată cu precădere împotriva extremiştilor de dreapta dintr-o asociaţie intitulată „Cercul de prieteni Rade”. Membrii acesteia sunt acuzaţi de autorităţi de a fi format o organizaţie criminală.

Percheziţii la domicilii şi birouri au avut loc în diverse localităţi renane, la Essen, Düsseldorf, Wuppertal precum şi Radevromwald, care pare a fi fost centrul originar al grupării extremiste cu pricina. În aproximativ douăzeci de clădiri din aceste localităţi s-au înregistrat acţiuni ale unei comisii de investigaţie speciale a poliţiei, alcătuită cu scopul combaterii extremismului de dreapta. Agenţii ei au operat mai multe arestări şi au confiscat numeroase documente.

Atenţia procuraturii şi a unităţilor poliţiei s-a focalizat asupra liderilor grupării vizate. În colimator se află în jur de 18 persoane. A devenit evident că aceşti indivizi răspândesc ideologia extremistă de dreapta, fiind, în plus, bănuiţi de a fi comis multiple delicte penale, unele cu violenţă.  Percheziţiile au inclus şi biroul grupului parlamentar, regional, al partidului populist de dreapta Pro NRW, o formaţiune care militează în special împotriva imigraţiei musulmane. 

Germania are de luptat cu rezolvarea unor probleme izvorâte din mişcările neonaziste şi extremiste de dreapta, lucru ce a reieşit limpede după descoperirea seriei de atentate teroriste comise de celula din Zwickau, autointitulată Subterana Naţional-Socialistă. În urma acestei şocante descoperiri autorităţile s-au văzut nevoite să ia poziţie faţă de acuzele repetate vizând o prezumtivă pasivitate a oficialităţilor, poliţiei şi serviciilor secrete în reacţie la pericolul terorismului neonazist.

Astfel, a fost scos în afara legii partidului neonazist, NPD, pe de o parte şi, pe de altă parte, au fost intensificate acţiunile poliţiei împotriva diverselor grupări, organizaţii şi asociaţii de extremă dreapta. 

Concomitent, guvernul regional de centru-stânga de la Düsseldorf a lansat un amplu program anti-extremist. Acesta include, între altele, înregistrarea cât mai precisă a delictelor comise de extremişti de dreapta, sporirea acţiunilor de verificare a grupărilor neonaziste precum şi înăsprirea legislaţiei privind posesia de arme.  

Neonaziştii şi islamiştii - coşmaruri gemene

Primii suspecţi pentru crimele din Toulouse şi Montauban au fost trei foşti paraşutişti neo-nazişti. Masacrul de pe insula Utøya fusese atribuit, iniţial, terorismului islamist. Cele două faţete radicale ale intoleranţei faţă de multiculturalism sunt, practic, identice. 
La Toulouse criminalul a fost considerat a fi un s-a ivit un fanatic islamist. Nu a fost bănuit, iniţial, un paraşutist neo-nazist francez, ci un soldat al acestei intifada care înflăcărează, nu rareori, suburbiile pariziene.

O gherilă surdă există de la Toulouse la Paris, în aceste "teritorii pierdute ale Republicii"
, cum au fost numite de un celebru pamfletar documentat, denunţând  anti-semitismul obişnuit ce există în şcolile din periferie Acest tip de rău au legat în Franţa cele două piste explorate de anchetatori în aceste zile: trei soldaţi tineri (de origine nord-africană) ucişi cu sânge rece, un altul grav rănit şi alte patru persoane (trei copii şi un bărbat) urmărite şi împuşcate în şcoala evreiască Ozar-Hatorah din Toulouse, „oraşul roz” (la propriu, dată fiind culoarea materialului de construcţie tradiţional, cărămida din argilă arsă (care găzduieşte mormântul Sf. Toma de Aquino, cel mai raţionalist dintre filosofii creştini).

Iniţial s-a crezut că ucigaşul ar putea fi unul dintre cei trei paraşutişti radiaţi din regimentul XVII din Montauban, din cauza simpatiilor neonaziste. Ziarele au publicat o fotografiile celor trei bărbaţi executând salutul hitlerist, înfăşuraţi într-un steag cu zvastica. Aveau biografia-tip a asasinului, cel care se răzbună pe fraţii de arme care l-au denunţat şi ucide trei soldaţi de origine maghrebină înainte de a ataca evrei într-o şcoală. 

Insula Utøya - Toulouse, două scenarii diferite, cu un numitor comun

Realitatea a scos la iveală un alt vinovat, Mohamed Merah, francez de origine algeriană (un "imigrant de a doua generaţie", conform expresiei  obişnuite), care, la ora unu dimineaţa, a sunat la canalul de televiziune France 24 pentru a dezvălui motivele acţiunii sale. Mohamed Merah a declarat că aparţine Al-Qaida şi a vrut să se "răzbune pentru fraţii noştri cei mici şi surorile noastre cele mici din Palestina" şi să protesteze împotriva legii care interzice vălul islamic integral pentru femeile musulmane, precum şi participarea armatei franceze la războiul din Afganistan.

Cum este posibil ca două scenarii atât de diferite şi chiar opuse să explice, la fel de bine, acest masacru? Răspunsul este de factură psihologică. Atât teroristul islamic cât şi paraşutistul neonazist aparţin aceleeaşi tipologii,  reprezintă două „coşmaruri” opuse care nu se neutralizează reciproc. Tipul de scurt-circuit observat la Toulouse se remarcase şi la Oslo, în timpul masacrului comis de fanaticul Anders Behring Breivik: opt morţi în explozia unei bombe, 69 de morţi împuşcaţi într-o tabără de tineri social-democraţi. Prima ipoteză a fost cea a unui act comis de către terorişti islamici împotriva unor tineri occidentali. Dar vinovatul era un norvegian de treizeci de ani, care se numea el-însuşi un creştin fundamentalist, ostil multiculturalismului, marxismului şi islamismului. A vrut să pedepsească tineri socialişti, pe care îi considera responsabili pentru  imigraţia musulmană masivă.

Un punct de vedere

Potrivit The Daily Telegraph, Mohamed Merah cirespunde profilului cunoscut în cadrul comunităţii de informaţii sub denumirea de “terorişti Nike”, al căror slogan, în privinţa comiterii actelor teroriste, este "Just do it" (“Fă-o, pur şi simplu”). Mai degrabă decât să încerce să comită atentate spectaculoase precum cele din 11 septembrie 2001, teroriştii Nike sunt încurajaţi să folosească orice mijloace aflate la dispoziţie pentru a provoca un număr cât mai mare de victime.

În contextul în care serviciile de informaţii consideră că două-treimi din membrii ierarhiei iniţiale Al-Qaida au fost ucişi sau capturaţi în ultimii zece ani - inclusiv fondatorul Osama bin Laden - capacitatea reţelei teroriste de a lansa atacuri de amploarea celor din 11 septembrie 2001 s-a diminuat simţitor. Atacurile teroriste de la Bombay, din noiembrie 2008, când terorişti Al-Qaida au comis o serie de execuţii şi explozii coordonate, omorând 164 de persoane, sunt considerate exemplare pentru noua tactică.

Înaintea Jocurilor Olimpice care vor avea loc la Londra în vară, Coughlin, editorialistul de la The Daily Telegraph, precizează: „Nu contează câte instalaţii antiaeriene sau avioane de vânătoare Typhoon au fost mobilizate pentru Jocurile Olimpice, dacă un grup de terorişti Al-Qaida va ataca mulţimea cu bombe artizanale, cuţite, arme de foc.”

Comerţul cu armament prosperă - paradoxal, au scăzut cheltuielile cu înarmarea

Comerţul cu arme este una dintre cele mai profitabile afaceri ale momentului. În contabilitatea firmelor care se ocupă cu producţia şi distribuţia armamentului, cifrele denotă prosperitate, criza fiind ignorată.

În perioada 2007-2011, cifra de afaceri în domeniul comerţului de arme a crescut cu 24%, după cum reiese din raportul publicat de Institutul de cercetare a păcii (SIPRI) din Stockholm. Germania se situează peste această medie, cu un plus de 34% acumulat în perioada menţionată.

De fapt, în materie de comerţ cu armament, Germania ocupă, în prezent, locul trei mondial, interesul pentru tehnologia militară germană (în special submarine şi tancuri) fiind devansat doar de cel pentru ofertele Statelor Unite şi Rusiei. Principalii beneficiari ai exporturilor germane sunt partenerii europeni - dar şi zone din Asia şi din Pacific.

Conform unui bilanţ estimativ întocmit de ONU, în Siria au fost înregistrate - de la începutul protestelor - mii de victime. Din ceea ce se cunoaşte, regimul al-Assad şi-a procurat armamentul necesar şi muniţia din Rusia, Belarus şi Iran.

În urmă cu un an, Rusia susţinea rezoluţia ONU referitoare la interdicţia de survol a Libiei; NATO a interpretat într-o notă mai largă decizia, intervenind aerian în beneficiul adversarilor regimului Gaddafi care dispunea, la acea dată, de arme pe care şi le procurase din Marea Britanie şi din Franţa. Primăvara arabă a demonstrat că armele livrate unor guverne cândva partenere se pot oricând întoarce împotriva civililor din respectivele ţări. Libia a fost un exemplu elocvent, anterior petrecându-se acelaşi lucru în Bahrein, Egipt sau Tunisia.

 
Experienţele trăite nu sunt în măsură să schimbe mersul lucrurilor. Egiptul, se arată în raportul SIPRI, primeşte în continuare tehnică militară - 125 de tancuri americane M-1A1 se află pe lista de achiziţii a regimului de la Cairo; în primăvara trecută, printre tancurile scoase în Piaţa Tahrir, s-au aflat şi maşini de război fabricate în Germania.

În Algeria şi în Arabia Saudită nu au izbucnit revolte populare; guvernele respective sunt permanent alimentate cu armament. La Alger se achiziţionează tehnologie germană, de exemplu. Arabia Saudită a semnat recent cel mai mare contract din ultimii doi ani, remarcă SIPRI: 84 de avioane de luptă noi şi 70 modernizate pentru care şeicii plătesc Statelor Unite 29 de miliarde de dolari. Raportul nu conţine referiri la posibilul transfer a peste 200 de tancuri Leopard-2, semnat în secret de autorităţile de la Berlin, vara trecută şi care, odată dezvăluit, a încins spiritele în spaţiul public german.

Mark Bromley, de la departamentul care se ocupă cu analiza exporturilor de armament în cadrul SIPRI consideră că, din nefericire, legislaţia europeană nu impune, în cazul tranzacţiilor militare, furnizarea de informaţii despre scopul utilizării arsenalului achiziţionat. "Uniunea Europeană nu se întreabă la ce ar putea fi folosit. Germania este parcă mai prudentă decât partenerii săi" adaugă Bromley, mai ales atunci când e vorba despre Orientul Mijlociu: "În gândul germanilor se strecoară mereu o întrebare legată de implicaţiile legate de Israel ale unui eventual export"
.

Campionul mondial al importurilor de arme, relevă raportul SIPRI, este India, urmată de Coreea de Sud şi Pakistan, China şi Singapore. China a scăzut substanţial volumul importurilor, în schimb a devenit unul dintre actorii foarte activi în materie de exporturi.

În topul celor mai mari 100 de concerne de profil, 73 sunt din Statele Unite, liderii absoluţi fiind americanii de la Lockhead Martin şi britanicii de la BAE Systems. Firma germană cea mai performantă în domeniu este Rheinmetall.

În pofida prosperităţii comerţului cu armament, paradoxal, cheltuielile cu înarmarea au scăzut, în ansamblu. 

Şase mari puteri militare, printre care şi SUA, şi-au redus bugetele alocate armatei şi înarmării. În schimb, în 2011, Rusia şi China au investit mai mult în armament, echipamente şi activităţi militare. 
Nu pacifismul este cel care a îndemnat Brazilia, Germania, Franţa, Marea Britanie, India şi SUA să cheltuiască sume mai mici în sectorul militar, în 2011. "În majoritatea cazurilor a fost vorba despre eforturile acestor state de a-şi asana finanţele", afirmă Carina Solmirano, de la Institutul pentru Cercetarea Păcii din Stockholm. Pe parcursul următorilor ani, este posibil ca Germania, Franţa şi Marea Britanie să continue politica de reducere a sumelor alocate activităţilor cu caracter militar. Aceeaşi va fi situaţia şi în cazul SUA, mai ales ţinând seama de retragerea trupelor NATO din Afganistan.

"Brazilia şi-a redus cheltuielile cu armata pentru a mai înfrâna puţin creşterea economică şi pentru a-şi ţine în frâu inflaţia. În principiu, în ultimii ani, India şi-a sporit în continuu bugetele alocate sectorului militar. În cifre, în 2011, această creştere a fost de 8,5%. În realitate însă, din cauza inflaţiei galopante, cheltuielile n-au mai fost atât de mari"
 susţine Solmirano. 

Armata rusă se modernizează

În Rusia, situaţia a evoluat în mod diferit. SIPRI a constatat că, în ultimul an, Moscova a consolidat bugetul militar cu 9,7%. Cu 72 de miliarde de dolari americani investiţi în activităţi militare, în cursul anului trecut, Rusia ocupă locul al doilea după SUA. Pe cea de-a treia poziţie s-a situat China, urmată de Franţa şi Marea Britanie. Prin sporirea bugetului armatei, Rusia a urmărit să împiedice colapsul care ameninţa sistemul militar. A fost o compensaţie pentru anii în care armata a suferit din cauza lipsei banilor, sunt de părere specialişti independenţi. După destrămarea Uniunii Sovietice, ultimele comenzi pentru livrări de armanent au fost în 1991 şi 1992. Dacă Guvernul nu ar fi cheltuit mai mult, armata rusă ar fi ajuns la nivelul uneia dintr-o ţară africană, apreciază Vladislav Shurygin de la Centrul pentru strategie şi analiză tehnologică din Moscova. 

Creşterea bugetului armatei presupune, însă, riscuri mari: "Mai mullţi bani nu înseamnă automat şi că aceştia sunt folosiţi în mod corect. În perioada în care armata ducea lipsă de fonduri, mulţi ofiţeri au părăsit serviciul militar. De asemenea, din punct de vedere tehnologic, echipamentele ruşilor sunt depăşite"
 a afirmat Shurygin.

 Specialiştii sunt de acord că armata rusă trebuie modernizată, însă nu consideră că înarmarea este principala problemă a ţării. Aceştia consideră că intenţiile armatei ruse sunt de se a pregăti în faţa potenţialelor ameninţări venite din sudul şi estul ţării. "Pe de o parte, după preconizata retragere a trupelor NATO din Afganistan, în ţările din Asia Centrală islamiştii ar putea provoca noi tensiuni. Pe de alta, Rusia se învecinează cu China - o putere în continuă creştere - dar şi cu Georgia, stat care şi-a demonstrat disponibilitatea în sensul unui conflict militar" afirmă specialiştii Centrului pentru strategie şi analiză tehnologică din Moscova.

China - puţin sau mult?

China se menţine în plutonul fruntaş în privinţa armamentului. În 2011, guvernul chinez a sporit cheltuielile în sectorul militar cu 6,7%, iar pentru anul în curs este prevăzută o nouă creştere de 11,2%. 

Deşi Occidentul se arată îngrijorat de deciziile Beijingului, Gu Xuewu - directorul Centrului pentru Studii Globale al Universităţii Bonn - consideră că reacţiile străinătăţii sunt exagerate. "În China cheltuielile cresc în aproape fiecare domeniu, nu numai în armată. În sistemul social, în educaţie, în cercetare - peste tot se investeşte mai mult"
 a afirmat Gu Xuewu.
Comparate cu cheltuielile militare ale altor ţări, cele din China reprezintă 2% din PIB - mult sub eforturile financiare ale SUA, Marii Britanii şi Franţei. Unul dintre motivele pentru care Beijingul a decis să mărească fondurile ar fi modernizarea şi înnoirea echipamentului de care dispun trupele. În opinia lui Gu Xuewu, armata americană este cu vreo 20-30 de ani înaintea celei chineze. "Din cauza situaţiei financiare, SUA sunt nevoite să-şi reducă bugetul. China are acum şansa să-şi îmbunătăţească performanţele militare, mai ales în marină şi aviaţie",  crede jurnalistul Willy Lam.

Falşi euro, tipăriţi pe bandă rulantă

În Europa există un „stat invizibil”, la nord de Napoli, care nu are guvern, nu are frontiere clar stabilite, nu are bănci, dar tipăreşte bancnote euro. False, în mod evident, dar reproduse atât de bine încât terorizează Banca Centrală Europeană şi toate forţele de poliţie internaţionale. Pe o rază de 20 de kilometri în jurul localităţii Giugliano se află cea mai mare concentraţie de tipografii de bani falşi de pe continent. Mai mult de jumătate dintre bancnotele şi monedele contrafăcute care circulă în cele 17 state membre ale zonei euro sunt produse acolo, în această zonă locuită de clanuri mafiote.

Începând cu anul 2002, când a fost introdusă moneda euro, din Europa au fost retrase 5,5 milioane de bancnote false, valoarea potenţială fiind de aproximativ 400 de milioane de euro. Poate părea o cifră mică în comparaţie cu cele 14 miliarde de bancnote reale aflate în circulaţie. “Dar bancnotele confiscate reprezintă doar vârful aisbergului, cele care scapă verificărilor sunt mult mai multe”
 afirmă o sursă din cadrul Europol. Acestea sunt de trei-patru ori mai multe, conform unor estimări. Cele mai multe bancnote false ajung în nordul Africii, în Columbia şi în Orientul Mijlociu. Integritatea monedei unice europene nu este ameninţată de cantitatea de banconte false, ci de calitatea banilor tipăriţi în tipografii ilicite.

Falsificatori fără preţ

Tipografi care ştiu să reproducă elementele de siguranţă ale banilor pot fi număraţi pe degetele a două mâini. Pentru lumea interlopă, ei reprezintă un adevărat capital. Dacă unul dintre ei acceptă să colaboreze cu grupările mafiote, nu va mai fi niciodată liber. Va fi controlat de respectivele grupări chiar şi în închisoare. Camorra tolerează acest tip de activitate şi schimbă mari cantităţi de bancnote false cu traficanţii de cocaină columbieni.

Pentru a crea o reţea de bani falşi sunt necesare trei elemente şi o structură ierarhică rigidă. În primul rând, este nevoie de cineva care să finanţeze tipografia clandestină, această persoană devenind şi creierul afacerii. Finanţatorul, de obicei un personaj mărunt din cadrul clanurilor Camorra, se ocupă de procurarea unei maşini tipografice offset la mâna a doua (cele noi, color, pot costa şi 500.000 de euro), de cumpărarea filigranului, cernelei speciale şi altor lucruri necesare. În al doilea rând, este nevoie de un tipograf, care să organizeze producţia propriu-zisă. În al treilea rând, este nevoie de distribuitor. Acesta este un om de încredere al iniţiatorului “afacerii”. Organizează un depozit departe de tipografie şi de a menţine contactele cu clienţii. Reţeaua de distribuire este similară celor folosite pentru traficul de droguri. Transportul iniţial, de la distribuitor la traficantul care preia o cantitate mare, costă 10% din valoarea nominală a bancnotelor. De aici sunt aprovizionaţi o serie de traficanţi cu amănuntul, începând cu delincvenţii locali până la curierii internaţionali (de obicei lituanieni sau estoni) care duc valuta falsă în Spania, Belgia sau Lituania. 

Orice prilej e bun pentru a pune în circulaţie falsele bancnote euro

Chiar dacă jumătate din producţia de bancnote euro false provine din localitatea italiană Giugliano, adevăraţii “concurenţi” ai Napoli Group sunt în zonele rurale din sudul Bulgariei şi la periferia Sofiei. Aici, vechea tradiţie de copiere a dolarilor a făcut posibilă reproducerea bancnotei galbene de 200 de euro de o calitate foarte bună. În zona industrială din oraşul Varna, pe litoralul Mării Negre, Europol şi Secret Service al SUA au descoperit, în 2004, una dintre primele tipografii clandestine din lume capabilă să reproducă bancnota care apăruse cu doar doi ani în urmă. La opt ani de atunci, centrele de producţie au fost mutate în jurul oraşelor Plovdiv şi Haskovo, în sudul Bulgariei. 

 Franţa şi Spania urmează imediat după Italia în clasamentul banilor falşi, dar în aceste state sunt folosite, în 80% din cazuri, imprimante laser de ultimă generaţie, tehnologie care a deschis piaţa falsurilor chiar şi experţilor informatici.

Urmează Polonia - unde, de curând, dintr-un apartament din Varşovia au fost confiscaţi un million de euro falşi care urmau să fie folosiţi pentru înşelarea suporterilor de fotbal în timpul Campionatului European - şi Bosnia. Turcia, România şi Albania nu produc bani falşi, fiind zone de distribuţie. Cei mai eficienţi traficanţi de bancnote false din Europa sunt lituanienii, care au avut ideea creării unei reţele de distribuţie pe teritoriul naţional. 

Atenţie la falsificatorii chinezi

Potrivit ministrului bulgar de Interne, Ţvetan Ţvetanov, “falsificarea banilor devine o preocupare majoră pentru siguranţa financiară a zonei euro, deoarece bancnotele false inundă iar pedepsele pentru falsificatori nu sunt suficient de severe”
. La Frankfurt, în schimb, liderii Băncii Centrale Europene sunt calmi căci volumul banilor falşi confiscaţi în 2011 s-a redus cu 19,3% faţă de 2010, iar cele 606.000 bancnote confiscate (215.000 doar în Italia, cu o contravaloare de zece milioane de euro) din totalul de 14,4 miliarde de bancnote reale aflate în circulaţie, arată o pondere redusă a ratei de falsificare, de 0,00043%. Reţeaua de distribuţie în afara Europei conduce, trecând prin Spania, în ţări unde se cunosc puţine despre euro. Este vorba mai ales de zone din Orientul Mijlociu, nordul Africii şi Europa de Est. În Africa sunt bănci unde funcţionarii nu recunosc bancnotele euro false şi le schimbă în valuta locală. 

Chinezii par să nu se fi implicat până acum dar “de curând, s-a descoperit că hologramele folosite de falsificatorii bulgari pentru reproducerea bancnotei de 200 de euro erau realizate de infractori chinezi. Dacă vor începe şi chinezii să falsifice bancnote, va fi o problemă pentru toţi” a precizat o sursă din cadrul Europol.

Ineficienţa terapiei aplicate în criza euro

Ţărilor afectate de criza euro li se aplică mereu acelaşi tratament, aceleaşi: reforme şi măsuri de austeritate. Nu doar sindicatele critică această terapie, dar  şi reprezentanţii sectorului financiar. 

Metaforic, “pacientul elen” este în agonie, economia e distrusă, locurile de muncă dispar, populaţia iese în stradă să-şi strige nemulţumirea iar terapeuţii - în cazul respectiv, Troica - îi măsoară pulsul cu regularitate şi îi spun că ar trebui să se străduiască mai mult şi să mai facă nişte economii.

"Cu un deficit de 15%, Grecia nu are acces pe pieţele de capital. De aceea ţara este nevoită să urmeze un curs de austeritate"
, precizează Ed Parker, reprezentant al agenţiei de rating Fitch. "Întrebarea nu este dacă, dar cât trebuie să economisească. Terapia nu mai ajută la nimic dacă ajunge să ucidă pacientul" afirmă William White, economist la OECD.

Economia elenă se află în impas de patru ani. Aproape toţi specialiştii părăsesc ţara, iar exodul mâinii de lucru cu înaltă calificare e un fenomen cere a început să se contureze şi în Spania sau Portugalia. "Când nucleul forţei productive este subminat, astfel încât pacientul riscă să moară, nu are sens să îi aplici în continuare acelaşi tratament", a menţionat William White.

Pentru stimularea creşterii economice, Grecia şi alte ţări care întâmpină greutăţi ar trebui să devină competitive, precizează Elga Bartsch, economist-şef al băncii americane Morgan Stanley. Acest lucru s-ar fi putut realiza înainte de introducerea euro, prin devalorizarea monedei naţionale. Astfel, s-ar fi exportat la preţuri mici, iar economia ar fi fost performantă. "Într-o uniune monetară e nevoie de salarii şi preţuri flexibile. Numai astfel pot fi ajustate dezechilibrele apărute în urma cursului de schimb", a adăugat Elga Bartsch. 
Presiuni în sistemul de remunerare există deja din cauza ratei mari a şomajului. Fiecare al cincilea grec şi fiecare al patrulea spaniol nu au un loc de muncă. În amândouă ţările, fiecare al doilea tânăr este şomer. Situaţia este alarmantă şi reprezintă marea problemă a Europei, consideră Charles Dumas, preşedintele Lombard Street Research, companie de consultanţă în investiţii din Londra. Dar Uniunea Europeană vrea numai programe de austeritate "şi este fundamental greşit. O politică similară a provocat în anii ´30 o adevărată catastrofă şi a reprezentat şansa unor dictatori de a se instala la putere; în Portugalia - Salazar, iar în Spania - Franco", a declarat Charles Dumas. 
Până acum, măsurile de austeritate impuse în Grecia nu au avut efecte pozitive. "Produsul intern brut a scăzut din cauza derapajelor economice. Grecii acumulează tot mai multe datorii, în timp ce banii încasaţi, din care ar trebui suportate toate cheltuielile, sunt tot mai puţini", a mai afirmat Charles Dumas. Trimestrial, statele din comunitatea monetară aprobă următoarea tranşă de împrumut pentru Grecia. Din cauză că situaţia nu se îmbunătăţeşte este doar o chestiune de timp până când unele ţări se vor răzgândi în privinţa programului destinat Atenei. "Până la sfârşitul anului ceilalţi vor fi deja sătui şi vor invita Grecia să se retragă din zona euro".

Probabil, ulterior, "terapia" va fi aplicată şi altor state. Portugalia, Spania, chiar Italia vor trebui să părăsească uniunea monetară dacă vor revigorare economică. "Cred că aceasta este soluţia problemei" apreciază Dumas. "Asta dacă nu cumva germanii se răzgândesc şi ies ei primii din zona euro". 
România, Bulgaria şi miza gazului

"România ne fură o bucată de mare" titrează presa bulgară cotidianul popular bulgar Standart, referindu-se la "17 kilometri pătraţi" de frontieră maritimă între Bulgaria şi România revendicaţi de Bucureşti. Pentru România, ei fac parte din apele sale teritoriale. În această zonă grupurile american ExxonMobil şi austriac OMV Petrom au anunţat la sfârşitul lunii februarie că au descoperit importante zăcăminte de gaz.

Ministrul bulgar al Afacerilor Externe, Nikolaï Mladenov, a precizat că, între cele două ţări se poartă discuţii de două decenii referitoare la delimitarea teritoriilor din Marea Neagră. "Subiectul nu constitue deloc o problemă în cadrul relaţiilor bilaterale dintre cele două ţări"
 a asigurat acesta.
Porţiunea de platou continental din Marea Neagră aflată în dispută între România şi Bulgaria este situată într-o zonă prin care este proiectată trecerea conductei South Stream (proiect susţinut de Rusia). În cazul soluţionării litigiului în favoarea României, s-ar asigura peste 50 de metri lineari comuni cu platoul continental al Turciei, ceea ce ar constitui un avantaj prin crearea unei conexiuni directe în cazul în care proiectul Nabucco (gazoduct concurent al South Stream, susţinut de UE) ar fi finalizat.

Şeful diplomaţiei române, Cristian Diaconescu, a dorit să calmeze spiritele: „Nu trebuie nimeni să se supere, nu trebuie nimeni să se enerveze pentru că sunt domenii de interes naţional pentru ambele state şi care la un moment dat ar trebui totuşi să fie rezolvate pentru că iată apar, să spunem, probleme de exploatare, de concesiune”.

Spania, spre o „economie a conflictului”

Reformele şi reducerile bugetare masive adoptate de guvern sub presiunea autorităţilor de la Bruxelles, cât şi atacurile la care este supusă economia în ultima vreme pun la grea încercare răbdarea spaniolilor şi dau naştere la temeri privind o recesiune durabilă. 

După aproximativ o sută de zile de la debutul guvernării cu majoritate absolută, Mariano Rajoy poate să prezinte cel puţin trei mari reforme economice: a muncii, financiară şi a stabilităţii bugetare. Dincolo de opiniile faţă de fiecare dintre ele (toate su aceeaşi direcţie: satisfacerea obligaţiilor impuse de Bruxelles şi liniştirea pieţelor) guvernul nu poate fi acuzat de non-acţiune.

Totuşi, până acum, rezultatul nu a fost cel aşteptat: UE este neîncrezătoare iar Spania a depăşit Italia în privinţa problemelor legate de prima de risc, intrând în zona roşie a preocupărilor investitorilor din zona euro.

Economia spaniolă a făcut obiectul celor mai dure atacuri din partea principalelor „biblii” ale presei economice mondiale - rapoartele diverselor bănci de investiţii - şi, paradoxal, ale însuşi premierului italian, Mario Monti (“Spania dă întregii Europe motive serioase de nelinişte”
).

Scapă cine poate

 Probabil pentru a evita ca ochii pieţelor să se fixeze pe dificultăţile italiene şi pe fragilitatea politică a reformelor sale, Mario Monti a distras atenţia către Spania. Acest tip de politici, de a-i face rău celuilalt pentru a se salva pe sine, vor fi existat din abundenţă în timpul Marii Crize Economice.

 Legat de politicile economice spaniole, există trei tipuri de temeri împărtăşite de toţi: teama că anul acesta nu vor fi îndeplinite ţintele de deficit, pornind de la ideea că în urma întârzierii aprobării bugetelor, eforturile pentru reducerea cheltuielilor şi creşterea impozitelor vor trebui concentrate în doar opt luni; teama că reforma financiară este mult mai puţin „agresivă” - după cum a apreciat ministrului de Finanţe, Luis de Guindos - decât cea a muncii şi se desfăşoară lent, având în vedere adâncirea lipsei de încredere şi reducerea creditării; temerea că demersurile Guvernului nu vor reactiva creşterea. În aceste condiţii, cel mai probabil bugetele vor sevi, mai degrabă unei „economii a conflictului” decât unei economii a redresării.
În mod previzibil, Guvernul se va confrunta cu doi vectori-forţă de sens contrar: solicitările cetăţenilor în sensul combaterii prioritare a şomajul - a cărui rată este cea mai ridicată între ţările membre OCDE - şi menţinerii sistemelor de protecţie, pe de o parte şi, pe de altă parte, cerinţele externe unde prioritatea vizează corecţia în jos a deficitului public. Această contradicţie, tot mai prezentă, este cea care face ca Ivan Krastev,  fondator al Consiliul European de Relaţii Externe, să definească o dilemă bine conturată: “Suntem martori ai unui colaps al încrederii în elitele politice şi în oamenii de afaceri (...) Alegerile îşi pierd semnificaţia de a opta între alternative şi se transformă în procese ale elitelor. Astfel, democraţia nu mai este o problemă de încredere ci mai degrabă de gestionare a neîncrederii”
.

Un compromis istoric

Unii analişti acreditează ideea conform căreia rezolvarea actualei situaţii ar putea fi diferita de modul în care s-a ieşit din Marea Criză Economică. Este adevărat că au apărut alte şocuri (petrolul, materiile prime, ţările emergente), dar nu este exclus ca, în cea mai mare parte a ei, lumea să se redreseze, treptat, în timp ce economia câtorva ţări – printre care şi cea spaniolă – să rămână prizonierele unui „L” a cărui linie orizontală să se extindă, astfel încât să se înregistreze o stagnare îndelungată. Pentru evitarea producerii unei astfel de situaţii este nevoie de un consens asupra diagnosticului şi de un acord între principalele forţe politice, economice şi sociale. 
Deteriorarea este atât de gravă  încă, probabil, pentru redresare este insuficient faptul că guvernul dispune de majoritate absolută. Este nevoie de un compromis istoric între forţe diverse care să reprezinte majoritatea cetăţenilor, fără implicarea ideologiilor şi cesiuni reciproce. Este necesar un pact cuprinzător, care să acopere toate regiunile şi care să presupună măsuri de stabilizare şi reforme structurale, deopotrivă cu politici de creştere.

Canabis pentru a ieşi din criză
Orice soluţie este bună pentru a ieşi din criză. Este concluzia la care a ajuns primăria din Rasquera, un sat catalan care a hotărât să revigoreze economia locală închiriind terenuri Asociaţiei din Barcelona pentru consumul propriu de canabis (Asociación Barcelonesa Cannábica de Autoconsumo), cu scopul plantării de canabis. Decizia a fost luată în baza unui referendum local, 56,3%  din populaţie pronunţându-se în favoarea demersului.

 "Un mic ‘da’ la Rasquera" titrează cotidianul El Periódico, care consideră că este un proiect generat de necesitatea imperioasă a primăriei de a găsi fonduri pentru a--şi reduce datoria de 1,3 milioane euro în cazul unei populaţii care depăşeşte cu puţin 1000 de locuitori. Pe de altă parte, însă, nimic nu garantează fezabilitatea proiectului care este contestat legal de guvernul regional şi de cel central. "Dezbaterile asupra vidului legal în care se află cultura şi deţinerea marijuanei fără scop lucrativ iau amploare" adaugă El Periódico, pentru care rezultatul referendumului confirmă că percepţia socială asupra drogurilor uşoare a evoluat spre o toleranţă mai mare. 
De la furtuna economică europeană la politică

Angela Merkel, cancelarul german, şi Mario Monti, premierul Italiei, sunt de acord asupra faptului că este necesară o atitudine “mai europeană” - doar  armonia politică poate da speranţe. Austeritatea care marchează economiile în contextul recesiunii este excesivă din cauza lipsei de încredere între state - factorul psihologic fiind determinat. Situaţia s-ar îmbunătăţi simţitor în cazul unui climat de destindere şi apropiere între state.

Rămân însă întrebări fără răspuns legate de momentul în care cancelarul german doreşte să se îndrepte în această direcţie - fiind criticat ritmul prea lent. De la Berlin vin recomandări, dar prea puţine fapte, după cum notează filosoful Jurgen Habermas. Cel mai probabil, soluţiile durabile la problemele existente vor fi formulate după alegerule din Germania, din toamna anului 2013.

Înţelegerea manifestă între Angela Merkel şi Mario Monti are, totuşi, o valoare aparte în contextul în care problemele legate de Europa sunt foarte puţin abordate în campania electorală din Franţa, iar Nicolas Sarkozy încearcă să recupereze procentejele criticând unele politici ale UE.  Criză economică a arătat că instituţiile politice sunt necesare pentru corectarea tendinţelor de instabilitate de pe pieţele financiare şi pentru a ţine sub control excesele acestora. 

Chiar dacă măsurile politice ar putea fi stângace, pe alocuri, atât la Bruxelles, cât şi la Paris şi Berlin, relaxarea pieţelor financiare va produce efecte. Discrepanţele dintre state la nivel de competitivitate, care fac dificilă în prezent funcţionarea zonei euro, s-ar putea atenua - însă nu prin acţiuni guvernamentale,  dar ale sindicatelor, care solicită creşteri salariale semnificative. Dacă le vor obţine, avantajul economic al Germaniei faţă de alte ţări se va reduce. 

Şeful diplomaţiei germane vrea o nouă Constituţie europeană

În pofida rezultatului negativ al referendumului din 2005, în Franţa şi Olanda, Germania încearcă să reînvie Constituţia UE. Cu ocazia unei întâlniri informale a miniştrilor de Externe desfăşurată la Copenhaga, Guido Westerwelle, şeful diplomaţiei germane, a declarat că "este nevoie de o Constituţie pentru a ameliora procesul de luare a deciziilor într-o Uniune Europeană formată din 27 de state, şi a-i restaura forţa după criza economică"
. 

Apelul a fost sprijinit de Franţa şi de alte opt ţări europene, care au acceptat să se întrunească pentru a discuta despre relansarea proiectului. Printre statele favorabile planului ministrul german de Externe se numără, printre altele, Belgia, Olanda, Polonia, Portugalia şi Spania.

Planul a fost criticat de Suedia - care l-a considerat pematur - şi de guvernul italian, fiind efectiv respins de Ministerul britanic de Externe.

Ministrul de Externe suedez, Carl Bildt, a precizat: „Nu cred că prioritatea actuală a UE este să lanseze o nouă dezbatere constituţională.”

